Негматов Алиқул Нурмаматович » Учкудуқ туман ҳокимлиги расмий веб-сайти\nБош саҳифа / Туман ҳокимияти / Раҳбарият / Негматов Алиқул Нурмаматович\nУчқудуқ тумани ҳокимининг саноатни ривожлантириш капитал қурилиш, коммуникациялар коммунал хўжалик масалалари бўйича ўринбосари.\nҚабул кунлари: Ҳар хафтанинг чоршанба ва жума куни\n1964 йили Навоий вилояти, Нурота туманинида туғилган.\nМалумоти олий. 1990 йил, Тошкент политехника институти (кундузги)\n1979-1982 йй - Нурота туманидаги 189-сонли ҳунар техника билим юрти талабаси\n1982-1984 йй - Ҳарбий хизматда\n1984-1985 йй – Нурота Давлат хўжалиги ишчиси\n1985-1990 йй - Тошкент политехника институти талабаси\n1990-1991 йй – 15-сонли Навоий қурилиш бошқармасига қарашли 3-сонли участка устаси\n1991-1992 йй - 15-сонли Навоий қурилиш бошқармасига қарашли 3-сонли участка прораби\n1992-1996 йй - Навоий қурилиш бошқармасига қарашли 3-сонли Учқудуқ қурилиш монтаж трести прораби\n1996-1996 йй - Навоий қурилиш бошқармасига қарашли 3-сонли Учқудуқ қурилиш монтаж бошқармаси бош муҳандиси\n1996-2000 йй - Навоий қурилиш бошқармасига қарашли 7-сонли Учқудуқ қурилиш монтаж участкаси бошлиғи\n2000-2001 йй - Навоий қурилиш бошқармасига қарашли 4-сонли Учқудуқ қурилиш монтаж бошқармаси масъулияти чекланган жамияти бош муҳандиси ўринбосари\n2001-2004 йй - Навоий қурилиш бошқармасига қарашли 4-сонли Учқудуқ қурилиш монтаж бошқармаси масъулияти чекланган жамияти биринчи тоифали муҳандиси\n2004-2010 йй - "Навои-Армолит” масъулияти чекланган жамият бош муҳандиси\n2010-2011 йй - Навоий кон металлургия комбинати Давлат корхонаси Шимолий кон бошқармаси капитал қурилиш бўлими техник гуруҳи муҳандиси\n2011-2013 йй - Навоий кон металлургия комбинати Давлат корхонаси Шимолий кон бошқармаси капитал қурилиш бўлими бошлиғи ўринбосари\n2013- 2015йй - Навоий кон металлургия комбинати Давлат корхонаси Шимолий кон бошқармаси капитал қурилиш бўлими бошлиғи\n2015- йил х/в. -Учқудуқ туман ҳокимининг саноатни ривожлантириш капитал қурилиш, коммуникациялар ва коммунал хўжалик масалалари бўйича ўринбосари\nКапитал қурилиш, коммуникациялар, коммунал хўжалик ва ободонлаштириш масалалари самарадорлигини ошириш бўйича ҳудудий дастурни ишлаб чиқади. Бунда тизимлардаги диспропорцияларни ўз вақтида топиш ва бартараф этишга, ишлаб чиқаришнинг пасайиши, сотилмай қолган маҳсулотларнинг кўпайиши сабабларини тахлил этишга мўлжалланган рақобатбардош маҳсулотлар ишлаб чиқаришни кўпайтиришга, истеъмол бозорини маҳсулот билан тўлдиришга ва корхоналарнинг молиявий барқарорлигини оширишга, ўзаро хисоб-китобларни мувофиқлаштиришга асосий эътиборни қаратади. Ташқи иқтисодий алоқалар борасидаги фаолиятини кенгайтиришга, инвестицияларни жумладан хорижий инвестицияларни жалб этишга имконият яратади.\nСаноат ва иккиламчи ресурсларни, қора ва рангли металл чиқиндиларини тайёрлаш, қайта ишлаш, саноат чиқиндиларини муомалага қайтаришни ташкил қилиш масалалари учун жавоб беради.\nТуманда кичик, ўрта ва қушма корхоналарни ривожлантириш учун ҳорижий сармояни жалб этиш масалаларини диққат марказида тутади. Тасарруфидаги идораларда ягона давлат инвестиция сиёсатини амалга ошириш юзасидан чора-тадбирларни таъминлайди.\nУмумиктисодий муаммоларни хал этишда, маҳсулот хом ашё ресурсларидан фойдаланиш, уларни тақсимлашда корхоналарни, бошқа мулк шаклига ўтказишда ва сохасига таалуқли масалаларда туман ҳокимининг мазкур йўналишлари бўйича ўринбосари билан ҳамкорлик килади.\nВаколати доирасидаги сохаларга оид масалалар бўйича туман корхоналари, ташкилотлари, бўлимлари ва бошқалар билан биргаликда иш олиб боради, Халқ депутатлари туман Кенгаши доимий комиссиялари билан ҳамкорликда ишлайди.\nТуманда капитал қурилиш, транспорт, сув хўжалиги тармоқларини қурилиши, автойуллар бўйича минтақавий дастурларни ишлаб чиқади. Ҳудудда сув қувурларини қурилишини ривожлантириш дастурини, ҳамда уларни жойлаштириш схемасини ишлаб чиқади. Уй-жой, шу жумладан якка тартибда уй-жой қуриш, мактаб, касалхона ва бошқа ижтимоий маиший объектларни ўз вақтида фойдаланишга топшириш масалаларини назорат қилади. Таълим, соғлиқни сақлаш ва бошқа тармоқлардаги объектларнинг аҳволини тахлил қилади, таклифлар киритади.\nАҳолининг кундалик хаёти билан боғлик бўлган алоқа, почта хизмати, транспорт корхоналарининг аниқ ва бир маромда ишлашини таъминлашга эришади.\nМайдонларни кўкамламзорлаштириш, меъморий ансамблларнинг яхлитлигига эътибор берган холда туман архитектори хизматини назоратга олиб, йўналтириб боради. Кузда тутилмаган объектларнинг қурилишига йўл қўймаслик чораларини белгилайди.\nЎзбекистон Республикаси Президенти Фармонлари, Ҳукумат ва мазкур сохага оид бошқа юқори органлар қарорларининг бажарилиши учун шахсан жавоб беради. Талофатлардан қутқариш ва бошқа кечиктириб бўлмайдиган ишларни амалга оширишга раҳбарлик қилади. Техник бошқариш тизимлари, хабардор қилиш ва алоқа бошқарув нуқталарини ташкил этиш ҳамда доимий тайёр холатда бўлишини таъминлашда иштирок этади.\nТуман ҳудудидаги ер ости бойликлари, табиий ресурсларидан фойдаланиш масалаларини назорат қилади ва ушбу масалаларни хал этишда ер тузиш хизматлари билан хамкорлик қилади.\nТуман ҳокимининг биринчи ўринбосарига бириктирилган корхоналар фаолияти билан боғлиқ бўлган ва сохасига таалуқли бошқа қарорларнинг бажарилишини ҳамда уларни назоратини ташкил қилади.\nМулкчилик шаклидан қатъий назар ўз сохасига тегишли барча ташкилотлар, корхоналар фаолиятини мувофиқлаштиради ва раҳбарлик қилади.\nТуман ҳокими бўлмаган холларда туман ҳокими вазифасини вақтинча бажаради.\nҚуйидаги комиссияларга раҳбарлик қилади:\nУта муҳим тоифаланган объектлар мухофазасини назорат қилиш комиссияси;\nТуман фавқулодда ходисалар, сув тошқинларига қарши кураш комиссияси;\nҚора ва рангли металл чиқиндиларини йиғиш ва тежаш бўйича туман комиссияси;\nКапитал қурилишда танлов (тендер) савдоларини ташкил қилиш комиссияси;\nЁқилғи энергетика ресурсларини тежаш ва коммунал хизмати учун хисоб-китоб қилиш ишларини мувофиқлаштириш комиссияси;\nКуз-қиш даврида иқтисодиёт тармоқларини ишлашга тайёрлаш ҳудудий комиссияси;\nҚуйидаги туман корхона ва ташкилотлари фаолиятини мувофиқлаштиради:\nТуман ҳокимлиги капитал қурилиш ва коммуникациялар, коммунал хўжалик ва ободонлаштириш масалалари бўйича бош мутахассиси;\nТуман «Фавқулодда вазиятлар бўлими»;\nТуман «Ер тузиш, рўйхатдан ўтказиш ва кучмас мулк кадастр хизмати»;\nТуман табиатни мухофаза қилиш инспекцияси;\nТуман йўл хўжалик туман пудрат таъмирлаш ва фойдаланш корхонаси\nШимолий кон бошқармаси;\n«Промэлектро» қушма корхонаси;\nТуман электр тармоқлари бўлими;\nТуман «Ободонлаштириш» бўлими;\nТуман Гаражлар уюшмаси;\n«Учқудуқ-Қимиз» МЧЖ –Автошохбекат;\nМудофаага кўмаклашувчи "Ватанпарвар” ташкилоти туман Кенгаши;\nКокпатас ГКЭ ДК;\n«Бухантау» ГКЭ ДК;\nТуман «Нефт махсулотларини сақлаш унитар корхонаси»;\nТемир йўл вокзали, (Учқудуқ –1, Учқудуқ-2);\nПочта алоқа тармоқлари Учқудуқ шуъбаси;\n"Навоийтелеком” Учқудуқ филиали;\nЗарафшон қурилиш бошқармаси Учқудуқ бўлими;


Яшнобод туманидаги масжид қайта қурилди\nПул емас ота” жоме масжиди салкам беш асрлик тарихга эга бўлиб, шу номдаги қабристонга ёндош қурилган. Собиқ иттифоқ даврида масжид биноси ташландиқ, эски бинога айланиб қолган. Мамлакатимиз мустақиликка эришганидан сўнг, эски бино таъмирланиб, “Махмур”, “Умид”, “Бешбола” ва “Мирзо Улуғбек” маҳалла фаолларининг ташаббуси билан 1992 йил “Пул емас ота” номи билан расмий жоме масжиди сифатида фаолият бошлади. Масжиднинг бундай номланиши “Пул емас ота” қабристони номи билан боғлиқ. Ривоятларга кўра, қабристон номи “Пул емас ота” эмас, аслида “Фил емас ота” бўлган. У киши XV асрларда масжид ҳудуди ва атрофидаги ерларда деҳқончилик қилган ҳалол ва тақводор бир инсон бўлган. 1998 йил жоме масжид қайта рўйхатдан ўтказилган.\nБугун, муборак жума кунида ушбу масжид қайта қурилиб намозхонлар ихтиёрига топширилди. Масжиднинг тантанали очилиш маросимида Ўзбекистон мусулмонлари идораси раиси Усмонхон Алимов ҳазратлари иштирок этдилар.\nМуфтий ҳазрат жума намозида масжид қавмини бу қутлуғ даргоҳ, гўзал кошона, эътиқод маскани билан қутладилар, шунунгдек, сўнги пайтларда мамлакатимизда намозхонларнинг ибодат қилиш шароитларини яхшилаш бўйича олиб борилаётган ишлар ҳақида алоҳида тўхталиб ўтдилар.\nМасжид аҳли янги масжид биносида муфтий ҳазрат бошчилигида илк бора жума намозини адо этиди. Намоз сўнгида Қуръон тиловати қилинди, дуои хайрларда ўтганлар, масжид қурилишида ҳисса қўшган барча-барча заҳматкашлар эсланди. Яратилган шароитлар ва кўрсатилган эътибор сабаб қалблари хурсандчиликка тўлган намозхонлар баралла дуога қўл кўтариб, Яратганга шукрлар айтишди.\nМасжид ҳақида икки оғиз сўз. Жоме кишини ўзига оҳангрободек тортади. Масжидга кирган кишининг ундан чиққиси келмай қолади. У ўта мустаҳкам таъмал тоши устига пишиқ ғиштдан қурилган. Мовий гумбазли, ўта салобатли. Эшик ва деразаларига замонавий акфа ромлари ўрнатилган. Полда иситиш мосламаси ўрнатилган.\nЗина, ҳовли саҳни ва йўлкаларга кафель ва брусчаткалар ётқизилган. Таҳоратхона замонавий услубда жиҳозланган. Масжид саҳни обод, кўкаламзорлаштирилган. Манзарали дарахт ва гуллар экилган. Қурилиш ишларига моҳир уста ва муҳандислар жалб этилгани шундоқ сезилиб турибди. Ҳақиқатан ҳам, ушбу эзгу ишга ҳисса қўшиш истагидаги қурувчилар ўз маҳоратларини кўрсатиб, бор куч-ғайрат билан меҳнат қилишган. Зеро, масжид қуриш, уни обод этишнинг савоби улуғ экани Ислом манбаларида баён қилинган. Пайғамбаримиз (соллаллоҳу алайҳи ва саллам) бундай марҳамат қилганлар: “Ким Аллоҳнинг розилигини истаб, масжид қурса, Аллоҳ унга жаннатда қаср барпо қилади” (Имом Бухорий ривояти).\nМасжидларни кўркам қилиш, намозхонларга қулай шароитлар яратиш катта ажр бериладиган амаллардандир. Бу ҳақда Анас ибн Молик (розияллоҳу анҳу)дан бундай ривоят қилинган: “Ким масжидда битта чироқ ёқса, ўша чироқнинг нури ўчгунича фаришталар у кишининг ҳаққига истиғфор айтиб турадилар. Дарҳақиқат, масжидлар ободлиги юрт ободлигидир. Зеро, масжидга ибодат қилиш учун келганлар ҳар намоз сўнгида она-Ватанимиз тинчлиги, халқ осойишталигини сўраб, дуолар қилишади. Бундай хайрли дуолар шарофати ила Яратган Парвардигор юртимизни янада фаровон қилади.\nАзим пойтахтимизда қад ростлаган ушбу янги жоме масжид маҳалла аҳли учун жуда катта туҳфа бўлди.\nДругие материалы в этой категории: « Қорақалпоғистон Республикасида ғолиблар маълум бўлди\tСурхондарёда ўтаётган Қуръон мусобақасидан лавҳалар »


Алишер Усмонов компанияси «Эвертон»нинг янги стадионини номлаш ҳуқуқини сотиб олди\nАсосий ҳиссадори россиялик тадбиркор Алишер Усмонов бўлган USM компанияси 35 млн еврога «Эвертон» клубининг янги стадионини номлаш ҳуқуқини сотиб олди. Бу хақда инглиз клуби ўз расмий сайтида хабар қилди.\nЛиверпуль шаҳри клубининг янги аренаси 2023 йилда қурилиши кутилмоқда. Усмонов «Эвертон»нинг ҳиссадори Фарҳод Моширининг бизнес-ҳамкори саналади.\nЭслатиб ўтамиз, Алишер Усмонов 10 йилдан кўпроқ вақт давомида Лондоннинг «Арсенал» клуби ҳиссадорларидан бири эди, аммо 2018 йилда ўз улушини «тўпчилар»нинг асосий ҳиссадори Стен Кронкега сотиб юборган.\nПрофессионал теннисчиси, икки марта WТА турнирида жуфтлик баҳслари ғолибаси...\nУзоқ масофага югуриш бўйича Ўзбекистон енгил атлетикачиси...


Моуриньо антирекорд ўрнатди - Offside.uz – Offside'да бўлинг, офсайдда қолманг!\nМоуриньо антирекорд ўрнатди\nПортугалиялик мутахассиснинг "Тоттенхэм"да ишлари юришмаяпти.\n"Шпорлар"нинг УЕФА чемпионлар лигаси нимчорак финали доирасида "РБ Лейпциг"дан учраган мағлубияти билан Моуриньо шогирдлари кетма-кет 6 учрашувдан бери ғалаба қозона олишмаяпти. "The special one" учун бу фаолиятидаги энг ёмон кўрсаткич ҳисобланади. Жамоада кўплаб жароҳатланган футболчиларнинг мавжудлиги натижаларга ҳам таъсир ўтказмай қолмаяпти.\nМаълумот учун, лондонликлар айни дамда АПЛ турнир жадвалининг 8 поғонасида боришмоқда, 4 ўриндаги "Челси" билан орадаги фарқ 7 очкони ташкил этади.\n11/03, 09:55 0


Сирдарёда милиция ходимлари жинсий тажовузда айбланмоқда\n07 июл 2022, Тошкент вақти: 06:18\nЖорий йил 3 июнь куни Сирдарё вилояти Гулистон туман прокуратураси томонидан вилоятнинг Боёвут туман ички ишлар бўлими вояга етмаганлар билан ишлаш бўйича нозири, катта лейтенант Л. С. ҳамда участка нозири ва милиция сафдори бўлган уларнинг жиноий шеригига нисбатан Ўзбекистон Жиноят кодекснинг 118-моддаси 3-қисми “в” банди (Бир гуруҳ шахслар томонидан номусга тегиш) бўйича жиноят иши қўзғатилган.\nЖиноят иши материалларига кўра, милиция ходимлари 2016 йилнинг 13 май куни Сирдарё вилояти Гулистон тумани “Юлдуз” қўрғонида жойлашган Касб-ҳунар коллежининг 2-босқич ўқувчиси, вояга етмаган Д. А.нинг номусига тегиб, жиноят мажмуасининг ўта оғир жиноятларидан бирини содир этишган. Жинсий тажовузда айбланган милиция ходимлари эҳтиёт чораси сифатида қамоққа олинган.\nОзодликнинг Сирдарё вилоят ички ишлар бошқармасидаги манбаларидан бирига кўра, вояга етмаган шахс номусига теккан милиция ходимларининг икки нафари милиция зобитлари бўлиб, уларнинг учинчиси оддий сафдордир.\nПрокуратура идораси томонидан жиноий ишга оид тергов ҳаракатлари бошлангач, зўравон милиция ходимлари Сирдарё вилоят ички ишлар бошқармаси маъмурияти томонидан “Ички ишлар идораларида хизматни ўташга оид Муваққат Низом”нинг 69-моддаси билан ишдан четлатилган.\n- Одатда, ўзбекчиликда номуси топталган қиз ёки жувон зўравон шахс билан кейинчалик турмуш ришталарини боғлайди, бу кўп марта кузатилган. Афсуски, бу ерда вазият ўзгача, яъни вояга етмаган шахсни гуруҳ бўлиб зўрлаш ҳолати кузатилган. Шу боисдан милиция ходимларини жавобгарликка тортишдан бошқа чора йўқ. Тегишли экспертизалар жиноят содир этилганини тўлиқ исботлаган. Гувоҳларнинг кўрсатмалари ҳам етарли. Бу жиноят учун албатта Боёвут милицияси, ҳатто Сирдарё вилоят милицияси раҳбарлари ҳам интизомий жавобгарликка тортилади, - дейди Озодлик манбаси.\nСирдарё вилояти Боёвут туман ички ишлар бўлимининг уч нафар ходимига нисбатан қўзғатилган жиноят иши ўз исботини топса, мамлакат жиноий қонунчилигига мувофиқ, улар етти йилдан ўн йилгача муддатга озодликдан маҳрум қилиниши мумкин.\nЎзбекистонда милиция ходимлари томонидан хотин-қизларни зўрлаш ҳолатлари учраб туради.\nЎтган йил августида Қорақалпоғистоннинг Шуманай туманида истиқомат қилган милиция ходими томонидан зўрланган қиз ўз жонига қасд қилганди. Сирка ичган қизнинг ҳаёти касалхонада сақлаб қолинган.\nАёллар колониясида икки йилдан кўпроқ ўтирган қўқонлик Муҳайё Одилова 2011 йили Озодликка тергов чоғида ўзини зўрлаганларнинг жазоланиши учун курашаётганини айтганди.\n2009 йили Тошкент шаҳар Мирзо Улуғбек туман Ички ишлар бўлими тергов ҳибсхонасида сурхондарёлик Райҳон Соатова милиционерлар томонидан зўрлангани ҳақида Озодликка унинг синглиси Хосият ҳикоя қилиб берганди.


"Навбаҳор" Тошкент йиғинини якунлади\n23 июль, 2017, 21:42\nНаманганнинг "Навбаҳор" жамоаси бугун Тошкентда ташкил этилган йиғинни якунлади. Бу ҳақда клуб расмий сайти хабар бермоқда.\nПойтахтдаги йиғин сўнггида "Бухоро" жамоасига қарши назорат ўйини ўтказилди. Ўйинда водийликлар 1:2 ҳисобида имкониятни бой беришди.\nУчрашувнинг биринчи бўлимида Мирзоҳид Ғофуровнинг зарбасидан сўнг "Навбаҳор" ҳисобда олдинга чиқиб олишганди. Танаффусдан кейин "Бухоро" жамоаси аъзолари дарвозани икки бор аниқ нишонга олишди. Аввалига Азамат Алланиёзов ҳисобни тенглаштирган бўлса, Владимир Баенко рақиб ғалабасини таъминлаган голга муаллифлик қилди.\n"Навбаҳор" учрашувни қуйидаги таркибда ўтказди: Асилбек Аманов, Жаҳонгир Меҳмонов, Дарко Станоевич, Мирзоҳид Ғофуров, Аббос Отахонов, Аъзам Алиев, Дилшод Жабборов, Аббос Махсталиев, Саид Абдужабборов, Ойбек Қиличев, Дониёр Усмонов.\nЗахирадан майдонга тушганлар: Мирзоҳид Маматхонов, Илҳом Бойдедаев, Мурод Ражабов, Азизбек Турғунбоев, Рўзимбой Аҳмедов, Равшан Хурсанов.\n"Бухоро" билан ўтган ўйинда мураббийлар икки нафар янги футболчини синовдан ўтказишди. Биринчи даврани "Нефтчи"да ўтказган Саиджон Абдужабборов асосий таркибда майдонга тушди. Танаффусдан сўнг эса "Бунёдкор"дан жалб этилган ёш футболчи ҳам майдонга тушди.Ҳар икки футболчини жамоада қолиш ёки қолмаслигига шу кунларда ойдинлик киритилади. Ўз навбатида биринчи даврани "Навбаҳор"да ўтказган Алишер Мирзаев "Обод" жамоасига қайтди.\nТошкент йиғинидаги сўнгги ўйиндан сўнг жамоамиз аъзоларига бир кунлик таътил эълон қилинди. 25 июлдан машғулотлар Наманганда давом эттирилади.


Мотуридийга тош отманг! — Исломобод\nСиз шуердасиз Бош саҳифа → Мотуридийга тош отманг!\nИмом Ғаззолий аҳли сунна вал-жамоа ақийдавий мазҳабининг тарихи ҳақида сўз юритиб қуйидагиларни ёзади: “Калом бир илм бўлиб, унинг мақсади аҳли суннанинг ақийдасини аҳли бидъатнинг ташвишидан муҳофаза қилиш ва қўриқлашдир. Аллоҳ таоло Ўз бандаларига Ўз пайғамбари тилида ҳақ ақийдани илқо қилди. Унда уларнинг дини ва дунёсининг салоҳи бордир. Шунингдек, унинг ҳақида Қуръон ва хабарлар нутқ қилди. Сўнгра шайтонлар ўз васвасаси ила бидъатчиларга суннатга хилоф ишларни илқо қилди. Улар ўша ишларни гапирдилар ва аҳли ҳақнинг ақийдасини бузмоқчи бўлдилар.\nБас, Аллоҳ бир тоифа мутакаллимларни пайдо қилди ва уларнинг ҳимматини тартибга солинган калом ила суннатнинг нусрати йўлида ҳаракатга солди. Шу орқали аҳли бидъатнинг суннатга хилоф равишда чиқарган алдамчиликлари фош қилинади. Ана шундан илми калом пайдо бўлди”.\nАҳли сунна вал-жамоа деганда суннатга юрганларнинг йўли ва ҳадисга амал қиладиганлар деган маъноларни кўзда тутилади. Бу борада имом Ашъарий ва Мотуридийлар аҳли Сунна ва жамоанинг ақийда бўйича имомлари деб тан олинганлар.\nБу икки имом Ислом оламининг икки тарафида – Ашъарий басралик, Мотуридий самарқандлик бўлса ҳам ва бир – бирлари билан кўришмаган бўлсалар ҳам бир хил ишни бир хил вақтда, бир хил тарзда адо этганлари ҳамда икковларини бирданига аҳли сунна вал-жамоа мазҳабининг имоми деб эътироф қилиниши бу мазҳабнинг ақийдаси доимо барча юртларда маълум ва машҳур эканига ёрқин далилдир.\nАбу Мансур Мотуридий раҳимаҳуллоҳ ўзларининг калом мактабини Имоми Аъзам Абу Ҳанифа раҳимаҳуллоҳнинг калом йўналиши асосида ишлаб чиққанлар. У кишининг ўндан ортиқ асарлари соф исломий таълимотга даъват қилганлиги билан жуда аҳамиятлидир, хусусан, улардан иккитаси муҳим. Улардан биринчиси Қуръон тафсирига оид бўлиб, “Таъвилот ал-Қуръон” деб аталади. Яна у “Таъвилоту аҳли ас-сунна” (“Суннат аҳлининг изоҳлари”) номи билан 12 (ўн икки) жилдлик қилиб нашр қилинган. Унинг аҳли суннат ва жамоат ақоидининг асосини ташкил қилувчи асари “Китоб ат-тавҳид” (“Аллоҳнинг ягоналигини исботлаш китоби”) деб номланган. Мазкур “Китоб ат-тавҳид” асари йирик ҳажмли, ўзида аҳли суннат ва жамоат ақоидининг мураккаб масалаларини муфассал равишда қамраб олгани боис, уни қисқартирилиб, “Рисолат ат-Тавҳид” (“Тавҳид рисоласи”) асари яратилган.\n“Китоб ат-тавҳид” калом илмига оид асарларининг энг аҳамиятга молики ҳисобланади. Асар айни долзарб ва тўғри йўлда эканлиги боис ҳозирги кунга қадар барҳаёт ва амалда бўлиб келмоқда. Биз имом Мотуридий раҳимаҳуллоҳнинг чин ворислари сифатида бу асарнинг мазмун-моҳияти, унда кўтарилган ғоя ва асослар билан танишиш ва ўз навбатида сиз ўқувчиларни ҳам ундан бақадари ҳол хабардор этишни мақсад қилдик.\nКитобда ёритилган ақидавий масалалар ҳақида гапиришдан олдин унинг кириш қисмидаги ҳамду сано ҳақида тўхталиб ўтишни лозим топдик. Катта ҳажмли асарнинг ҳамд қисмида бир олам маъно мужассам бўлган десак муболаға бўлмайди. Чунки имом Мотуридий ушбу асарнинг таълифига киришар экан, нақадар адашиб кетишдан чўчиганлари, ўзларини ўта камтарлик ила ҳокисор тутиб, Аллоҳ таолодан мадад сўраганининг гувоҳи бўламиз. Шу даржадаги илм ва тақво соҳибини адашганликда айблаган муткаббир Абдулло Зуфар кабилар у зотнинг энг бўлмаганда мана шу камтарлик хусусиятларидан озгина бўлса ҳам хулқланганларида эди бу даражада гумроҳликка йўл қўймас эдилар.\nМатн: “Аллоҳ таолога ҳамд бўлсин. У шундай Зотки, Ундан ўзга ҳар бир кишиларга айтилган барча ҳамдлар ҳам аслида Унинг Ўзига қайтади”.\nШарҳ: Ҳамдни ўзида оят ва ҳадис маънолари мужассам. Ҳамд иккита маънони ўз ичига олади. Биттаси мақтов бўлса, иккинчиси шукрдир. Яъни, мақтов – Аллоҳ таолони улуғлик, чиройли сифатлари билан мақташ. Шукр эса, таом ва бошқа неъматлар, умуман ҳар қандай ҳолатда ҳам мўмин бандадан Аллоҳ таолога изҳор этиладиган ташаккурдир. Яъни, банда тарафидан “Алҳамдулиллаҳ” – “Аллоҳга ҳамд, шукрлар бўлсин”, дейиш орқали шукрни баён қилишдир. Аллоҳдан ўзга бошқаларни қанча мақтамайлик бари бир бу мақтовлар Аллоҳ таолога қайтади. Шунда Аллоҳ таолони мадҳ этган, Унга шукр қилган бўламиз. Чунки, ҳадиси шарифда “Ким Аллоҳга шукр қилмаса, одамларга ҳам ташаккур қилмайди” (АбуҲурайра розияллоҳу анҳудан Абу Довуд ва Термизий ривоят қилишган) дейилган. Аллоҳ таолонинг яхшилигини билмаган шахс банданинг яхшилигини билармиди?! Бундай нусхалар доимо ва ҳар кимга нисбатан ношукр бўладилар. Демак, кимки, бирор бандага шукр қилса, уни мақтаса у Аллоҳ таолога шукр қилган бўлади. Бирор бандани яхшилик сифатларини мадҳ этса Аллоҳ таолони мадҳ қилган бўлади. Чунки, бандага шунча илм, салоҳият, истеъдод, қобилият, хислат ва фазилатларни Аллоҳ таоло бергандир.\nМатн: “Ҳамма неъматларинг ададича Сенга ҳамд бўлсин!”\nШарҳ: Аллоҳ таоло Қуръони каримда: “Агар Аллоҳнинг неъматларини санасангиз, саноғига ета олмассиз. Албатта, Аллоҳ ўта мағфиратлидир, ўта раҳмлидир” (Наҳл сураси, 18-оят)”, деди. Имом Мотуридий раҳимаҳуллоҳ ҳам шуни эътироф этган ҳолда дуо қилмоқдаларки, Эй Парвардигор, Ўзинг ҳамдимизга шундай барака ато этгинки, у неъматларингни ўз ичига олсин. Аслида Сенинг неъматларингни санаб адоғига ета олмаймиз, шунингдек, шукрини ҳам биз ожиз бандалар адо эта қила олмаймиз. Фақат, Ўзинг бизни шунга муваффақ айла, дея.\nМатн: “Ва неъматларнинг зиёдасига ҳам баробар бўладиган ҳамд бўлсин!”\nШарҳ: У зот ушбу сўзлари билан Аллоҳ таолодан илтижо ва дуо қилиб, Сенга ҳамд айтсам менга неъматларингни зиёда қиласан, ана шу зиёда қилиб берган неъматларингга муносиб ҳамд бўлишини насиб қилгин, демоқдалар.\nМатн: “Бу ҳамдимиз бизнинг Унинг розилигига етказсин, Аллоҳ биздан рози бўлсин”\nШарҳ: Бир улуғ зот Аллоҳга шукр қилар экан, ҳар бир неъматларини эслаб, улар учун шукрини изҳор этарди. Охири, эй Парвадигор, неъматларинг шунчалик кўп эканки, менинг шукрим уларга етмас экан, шукрини адо қилолмас эканман, деганида Аллоҳ таолодан, энди шукр қилдинг, мазмунидаги ишора зоҳир бўлган экан. Шукр бу, киши ўзини ожиз ва камтарлигини тавозе билан эътироф этишдир.\nМатн: “Рисолат (Аллоҳ таоло юборган диний таълимотлар) у билан хотималанган зот (яъни, Муҳаммад соллаллоҳу алайҳи васаллам)га саловат йўлламоғини, саломлар нозил қилишини Аллоҳдан сўраймиз. Шу каби у зотнинг биродарлари бўлмиш жамики Расуллар, Аллоҳнинг дўстлари бўлмиш авлиё зотларга ҳам саловат саломлар йўллашни Аллоҳдан сўраймиз. Ва Аллоҳ таолодан адашиш, залолатдан паноҳ беришини ҳамда сўз ва амалда бизни икром қиладиганини ато этишини Унинг Ўзига рағбат қиламиз, юзланамиз, дуо қилиб сўраймиз”.\nМана азизалар, асарнинг кириш қисмида битилган ҳамду сано билан қисқача танишдик. Агар эътибор берсак, Имом Мотуридий раҳматуллоҳи алайҳ Аллоҳ таолога ҳамду санолар, Пайғамбаримиз ва барча расулларга саловат ва саломлар йўллаш билан бирга Аллоҳ субҳанаҳу ва таолодан ушбу рисола орқали ўзларини адашиш, залолатга дуч келиш, хатога йўл қўйишидан асрашини ўтиниб сўраётганларига гувоҳ бўламиз. Иншаллоҳ, бу китобнинг ҳали сиз азиз ўқувчилар билан бўлишадиган ўринлари кўп, Аллоҳ насиб қилганича уларни сизга етказишда давом этамиз.


Kun.uz билан фотосаёҳат: Бокудаги Ичери шаҳар сайёҳларнинг севимли маскани\nLifestyle 22:18 / 24.03.2019 13936\nБоку шаҳридаги Ичери шаҳар тарихий-меъморий ёдгорлиги кўп йиллардан бери Озарбойжонга ташриф буюрувчи сайёҳларнинг севимли масканларидан бири ҳисобланади. Тарихий бинолар, тор кўчалар, савдо расталари, қадимги ва замонавий руҳдаги ресторан ва кафелар ҳамда меҳмонхоналар ҳеч кимни бефарқ қолдирмайди. Kun.uz "Озарбойжон ва Ўзбекистон ўртасидаги дўстона кўприк" медиатури доирасида сизларни Ичери шаҳар бўйлаб фотосаёҳатга таклиф этади.\nБокунинг марказида жойлашган ушбу тарихий масканни "Эски шаҳар" ёки "Ичери шаҳар" деб аташади. Ичери шаҳар Бакунинг "юраги"дир, айнан шу ерда, денгиз яқинидаги тепаликда қадимий Боку ташкил топган.\nИчери шаҳар Бокунинг энг қадимий турар-жойи ҳисобланади. У 1977 йилда тарихий-меъморий ёдгорлиги дея эълон қилинган, 2000 йилда эса ЮНЕСКО бутунжаҳон мероси рўйхатига киритилган.\nБаъзилар Ичери шаҳарни қалъа деб ҳам аташади, бунга унинг шу кунларгача яхши сақланиб қолган қалъа деворлари билан ўралгани сабабдир. Ичери шаҳар ҳудудида Бронза асридаёқ одамлар яшаган, VIII-XI асрларда у тўлиқ одамлар яшайдиган турар-жойга айланган.\nМайдони 22 гектардан иборат Ичери шаҳар ҳудудида юзлаб тарихий ёдгорликлар мавжуд. Улардан 28таси давлат даражасидаги, 3таси дунё миқёсидаги аҳамиятга эга.\nШирваншоҳлар сарой мажмуаси\nҚалъа деворлари ичида кўплаб ноёб обидалар сақланиб қолган: Ширвоншоҳларнинг сарой мажмуаси, девонхона, Қиз қалъаси, масжид ва миноралар, карвон-сарой ва ҳаммомлар қолдиқлари ва ҳ.к. Ер етишмовчилиги сабаб бу ерда азалдан бинолар деворлари бир-бирига яқин жойлашган. Ичери шаҳарда боғ-роғлар йўқ, у тор ва боши берк кўчалардан иборат.\nXV асрда ширваншоҳлар ўз пойтахтини Шемахидан Бокуга кўчирган вақтда Ичери шаҳарда оммавий қурилишлар бошланган, айни шу даврда қалъа жавоҳири ҳисобланган Ширвоншоҳлар саройи қурилган.\nҚалъа деворларининг ўзи ҳам кўпчиликда катта қизиқиш уйғотади. Қачонлардир Бокуда бундай деворлар иккита бўлган, бироқ XIX аср бошларида шаҳар шу даражада тез ўсганки, ташқи деворни бузиб, турар-жойлар қуришга тўғри келган, шу боис фақат ички девор қолган. Унда 25 обида ва 5 дарвоза сақланиб қолган.\nМаълумотларга кўра, ХХ асрнинг 30-йилларига келиб қалъада 900 дан ортиқ бино бўлган, XXI аср бошига келиб эса уларнинг фақат ярми сақланиб қолган.\nИчери шаҳар кўчалари ва савдо расталарида бўйлаб сайр қилар экансиз, вақтингиз қандай ўтганини билмай қоласиз. Бу ердаги дўконларда Озарбойжоннинг хилма-хил миллий ҳунармандчилик маҳсулотлари сайёҳлар ва маҳаллий аҳоли эътиборини жалб қилиб келади.\nКўпчиликка маълумки, "Бриллиантовая рука" фильмининг машҳур эпизодлари Ичери шаҳар кўчаларида олинган,сайёҳлар бу жойни атай қидириб келиб, фильмдаги каби суратга тушишади.\n23:07 / 26.01.2020 2734\n22:35 / 26.01.2020 2632


Ўзбекистонда вояга етмаган шахсларга жамоат тарбиячилари тайинланади - Bugun.uz\nЎзбекистонда вояга етмаган шахсларга жамоат тарбиячилари тайинланади\n17:20 | 04-06-2021\nВазирлар Маҳкамасининг қарори билан вояга етмаган шахсларга жамоат тарбиячиларини тайинлаш тўғрисидаги низом тасдиқланди. Бу ҳақда Адлия вазирлиги ахборот хизмати хабар берди.\nМаълум қилинишича, жамоат тарбиячиларининг асосий вазифаси назоратсиз ва қаровсиз қолган ҳамда ҳуқуқбузарлик ёки ижтимоий хавфли қилмиш содир этган вояга етмаган шахслар билан якка тартибда ишлаш, шунингдек, ота-онасига ёки ўрнини босувчи шахсларга вояга етмаган шахсларни тарбиялашда ёрдам кўрсатишдан иборат.\nВояга етмаган шахсларнинг жамоат тарбиячиси:\n30 ёшга тўлган;\nвояга етмаганлар билан камида икки йил ишлаш тажрибасига эга;\nҳаётий тажрибаси ва ахлоқий фазилатлари билан вояга етмаганларга ижобий таъсир эта оладиган Ўзбекистон фуқароси бўлиши керак.\nШунингдек, вояга етмаган қизларга аёл жинсига мансуб жамоат тарбиячилари тайинланиши маълум қилинган. Жамоат тарбиячисини танлаш ва тайинлаш ҳақидаги қарор вояга етмаганлар ишлари бўйича туман (шаҳар) идоралараро комиссияси томонидан қабул қилинади.\nТаъкидланишича, қуйидаги вояга етмаган шахсларга жамоат тарбиячилари тайинланиши мумкин:\nсуд томонидан мажбурлов чоралари қўлланилган ёки маъмурий ҳуқуқбузарлик содир этган;\nозодликдан маҳрум қилиш жазосини ўташдан муддатидан олдин шартли равишда озод қилинган;\nихтисослаштирилган ўқув-тарбия муассасаларидан қайтган ёки тарбия колонияларида жазони ўтаган;\nназоратсиз ва қаровсиз қолган вояга етмаганлар;\nболани тарбиялашда ёрдамга муҳтож оилаларнинг вояга етмаган фарзандлари.\nЮклатилган вазифаларда ижобий натижаларга эришган жамоат тарбиячилари базавий ҳисоблаш миқдорининг 5 бараваригача (1 миллион 225 минг сўмгача) миқдорида битта вояга етмаган шахс учун бир марталик пул мукофоти билан рағбатлантирилиши мумкин.\nШу билан бирга, вояга етмаган шахсга жамоат тарбиячиси 3 ойгача муддатга тайинланиши айтилган. Ушбу муддат комиссия томонидан жамоат тарбиячисининг ҳисоботини эшитиш натижаларига кўра, бир маротаба кўпи билан уч ойгача узайтирилиши мумкин.\nАввалроқ Ўзбекистонда вояга етмаганларни мажбурий меҳнатга жалб қилганлар жиноий жавобгарликка тортилиши хабар қилинган. Шунингдек, Сенат ва халқаро ташкилотлар иштирокида вояга етмаганларнинг репродуктив саломатлигига оид суҳбат ўтказилгани маълум қилинган.


Орзуимиз Ҳаммер - Нексиясигаям шукур\nТошкентлик суҳбатдошимизнинг айтишича, шу кунда тошкентлик ёшларнинг тушига Hammer машинаси кирадиган бўлган.\nБугунги кунда ўзбекистонликларнинг кўпчилиги учун Ласетти ва Нексия автомашиналари энг нуфузли машина бўлиб ҳисобланади. Хорижий автомобиллар эса мамлакат кўчаларида онда-сонда кўриниб қолади.\nЎтган асрнинг 90-йилларида урф бўлган “Ниссан” қўшиғида “Эски шаҳар” гуруҳи хонандаси давр ёшларининг орзуси бўлмиш япон автомашинаси ҳақида куйлаганди.\nОрадан қарийб йигирма йил вақт ўтганига қарамай, ўзбек ёшлари ҳамон япон ва немис машиналари ҳақида орзу қилишдан воз кечганлари йўқ. Фақат бу орзу кўпчилик ўзбекистонликлар учун ушалмаслигича қолаётир.\nБундай орзулардан чарчаган ўртаҳол ўзбек бугун Асака заводидан чиққан машинани сотиб олса ҳам боши осмонга етади.\nЖиззахлик Ўктам аканинг Жигули - ВАЗ-2106 машинаси бор, унинг эндиги нияти Нексия машинасини харид қилиш.\n- Нексия машинасини олиш ниятим бор. Daewooнинг машиналари ҳозир замонавий, кўзга ташланадиган, тез юрадиган машиналар. Унча-мунчага бузилмайди.\nҲозир 2003-2004 йилда чиққан, ҳайдалган Нексия машиналарини бозордан тахминан 12-13 миллион сўмга олиш мумкин. Сал пул тушса, Нексия олиш ниятим бор. Ҳозир кўпчиликда Нексия ва Ласетти машиналари, дейди жиззахлик суҳбатдош.\nГувоҳи бўлганингиздек, Ўктам ака пул йиғиб, орзусини амалга оширмоқчи. Лекин хоразмлик Алишер исмли йигит орзуси ушалишига ишонмайди. Унинг нияти Ласетти машинасига эга бўлиш.\n- Мен Ласетти машинам бўлишини хоҳлайман. Чиройли машина. Кўриниши яхши. Пули бозорда 45 миллион сўм. Олиш имконияти йўқ¸ лекин орзу-да, дейди хоразмлик Алишер.\nАммо Ўзбекистонда ҳамма фақат Нексияю Ласетти ҳайдайди, десак тўғри бўлмайди.\nТошкентлик суҳбатдошимизга кўра, ўзига тўқ, бойвачча оилалардан бўлган тенгдошларининг орзуси фақат хориж машиналаридир.\n- Ҳамманинг орзу қиладиган машинаси бу Hummer, лимузин каби чет эл машиналари. Тошкентда BMW, Mersedes, Wolksvagen каби машиналар кўпайиб қолди, дейди тошкентлик йигит.\nҚашқадарёлик Муҳаммадсолиҳ акага кўра, хориж машиналарини фақат амалдорлар харид қилиш имконига эга.\n- Чет эл машиналари кам. Бу каби машиналар ҳокимият вакилларида бор. Қолган одамларда Нексия¸ Ласетти каби машиналар бор, дейди Муҳаммадсолиҳ ака.\nЖиззахлик Ўктам аканинг айтишича, Ўзбекистонда хориж машиналари камлигига ҳукумат томонидан ўрнатилган тартиб-қоидалар сабаб бўлаяпти.\n- Одамлар растаможка қиммат бўлгани учун иномарка ололмайди. Шунинг учун чет эл машиналари камроқ. Ҳар-ҳар замонда кўриб қоласиз. ЎзДЭУ машинасини эса ҳар қадамда кўрасиз.\nЖиззахда ҳар-ҳар замонда Jeep¸ Hyundai, Зайчик (Mersedesнинг бир турини назарда тутмоқда – таҳр.) деган машиналарни кўриб қоласиз, дейди жиззахлик суҳбатдош.\nЎктам аканинг айтишича, бугунги кунда собиқ иттифоқ даврида урф бўлган машиналар деярли эътибордан қолган.\n- Менинг укаларим таксист, улар: “Клиентлар келса, Москвичга минмайди, фақат Дэу машиналарига минади, Жигулига зўрға минишади”, дейишади. Одамлар машина танлайдиган бўлиб қолишган, дейди Ўктам ака.\nХоразмлик Бобожоновлар оиласида эски Запорожец машинаси бор. Оила бекасининг айтишича, машинадан уч йилдан буён фойданилмайди.\n- Запорожец машинамиз бор¸ лекин бузуқ. Икки-уч йилдан бери ҳайдалмасдан ëтибди. Яхши юриб турган эди. Ҳозир бензинлар ҳам қиммат. Бензинга пул етмаслиги учун машинани ҳайдамаймиз, дейди хоразмлик аёл.\nХуллас, бугунги кунда ўзбек автоҳаваскори Hummer машинасини орзу қилиб, Нексия минаяпти. Нексияга қурби етмаганлар эса гаражида Запорожеци борлигига ҳам шукур қилиб яшаяпти.


БМТ Хавфсизлик кенгаши Афғонистонга ушбу мамлакатдаги вазиятни ўрганиш учун махсус делегация жўнатади. Бу ҳақда Қозоғистоннинг БМТ Хавфсизлик кенгашидаги доимий вакили Кайрат Умаров журналистларга маълум қилди.\nУмаровнинг сўзларига кўра, Қозоғистон бошчилигидаги миссия Афғонистон ҳукумати вакилларидан ташқари, маҳаллий аҳоли вакиллари билан ҳам учрашувлар ўтказишни режалаштирган.\n«Бу Афғонистонга кейинги 7 йил ичида илк марта амалга оширилаётган ташрифдир. Биз Остона БМТ Хавфсизлик кенгашининг вақтинча аъзоси бўлганида буён шу масала устида ишладик. Биз ХК аъзолари вазият билан жойида танишиши керак деб ҳисоблаймиз», - деган у.\nУмаров ташриф санасига аниқлик киритмади.\nАҚШ президентининг Миллий хавфсизлик бўйича ёрдамчиси генерал-лейтенант Герберт Макмастер ҳам сешанба куни БМТ ХКдаги чиқиши вақтида афғон масаласини кўтарганди.


Ота-оналар: Кичкинтойларингизни Яҳовага хизмат қилишга ўргатинг | Тадқиқ сони\nТИЛИДА ЎҚИШ аймара албан америка имо-ишора амхар арабча аргентина имо-ишора арман ачоли батак (тоба) бауле бенгала бикол бислама болгар бразилия имо-ишора валяйта венгер вьетнам ган грек грузин гуарани гужарати дат деху занде иврит игбо илоки инглиз индонез исланд исоко испан испан имо-ишора итальян итальян имо-ишора йоруба каннада каталан кечуа (Боливия) кечуа (Имбабура) кикамба кикуйю киньяруанда кирибати кирунди киси колумбия имо-ишора корейс креол (Гаити) крио латиш литва луганда луо майя македон малагаси малайя малаялам маратҳ мексикан имо-ишора михе монгол море ндебеле (Зимбабве) немис неосоломоник непал нидерланд норвег озарбайжон озарбайжон (кирилл ёзувида) олуконзо оромо осетин пангасинан панжоб папьяменто (Аруба) папьяменто (Кюрасао) перу имо-ишора поляк поляк имо-ишора португал румин руньянкоре рус самар-лейте самоа санго сапотек (истмус) себуан серб серб (лотин ёзувида) сидама сингал словак словен сранан-тонго суахили тагал тай тамил телугу тив тиграй тожик ток-писин тотор тувалу тумбука турк туркман туркман (кирилл ёзувида) украин урду фижи фин фин имо-ишора форс француз хауса хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хитой имо-ишора хорват цоцил чех чили имо-ишора читонга (Малави) чичева чияо чуваш шарқий увеа швед шона эстон эфик яван япон япон имо-ишора ўзбекча қирғиз қозоқ\nЎша одаминг... келиб, бўлажак ўғлимизга нима қилишимиз кераклигини ўргатиб кетсин. ҲАК. 13:8\nҚЎШИҚЛАР: 5, 6\nБолангизга севгини изҳор этишда Исога қандай тақлид қила оласиз?\nОта-она сифатида камтарликни Исо каби қай йўсин намоён эта оласиз?\nФарзандингизга ёрдам бераётиб, Исонинг фаҳм-фаросатига қандай эргашсангиз бўлади?\n1. Ота бўлиши ҳақидаги хабарни эшитгач, Монувах қандай йўл тутди?\nТАСАВВУР қилинг, бир хотин эрига ҳаяжонли янгилик келтирди. Ушбу аёл бепушт эканини иккиси ҳам биларди. Аммо Яҳованинг фариштаси аёлга зоҳир бўлиб, иложсиздай туюлган нарса амалга ошишини айтди. Монувах ва хотини ўғилли бўлишар экан! Шубҳасизки, Монувах бахтиёр эди, бироқ шу билан бирга елкасига улкан масъулият юкланаётганини ҳам англарди. Қизиқ, халқда ёвузлик авжига чиққан бир пайтда, улар ўғлини қай йўсин Худо йўлида муваффақият ила вояга етказишади? Монувах Яҳовага ёлвориб: «Ўша одамингни [фариштангни] яна олдимизга юборишингни илтижо қилиб сўрайман. У келиб, бўлажак ўғлимизга нима қилишимиз кераклигини ўргатиб кетсин»,— деди (Ҳак. 13:1–8).\n2. Болангизга таълим бериш, нимани ўз ичига олади? («Энг муҳим тадқиқ» номли рамкага қ.)\n2 Агар ота-она бўлсангиз, Монувахнинг сидқидилдан қилган ўтинчи, сизга ҳам танишдир. Зеро, фарзандингиз Яҳовани таниб-билиши ҳамда севишига кўмаклашишдек, улкан масъулиятингиз бор (Ҳик. 1:8). Шундай экан, масиҳий ота-оналар оилавий топиниш дастури мазмунли ва самарали бўлишига интилишади. Албатта, Муқаддас Китобдаги ҳақиқатларни болангизнинг онгига сингдириш учун, ҳар ҳафта оилавий тадқиқ ўтказишнинг ўзи кифоя эмас (Қонунлар 6:6–9 ни ўқинг). Фарзандингизга ҳақиқатни пайванд қилаётиб, дуч келадиган қийинчиликларни қандай енгишингиз мумкин? Бу ва келаси мақолаларда, ота-оналар Исонинг ўрнагига қай йўсин эргашишлари мумкинлигини муҳокама қиламиз. Исо фарзанд кўрмаган бўлса-да, шогирдларини севги, камтарлик ва фаҳм-фаросат ила ўргатиб, таълим берганидан ота-оналар фойда олишлари мумкин. Келинг, ушбу фазилатларни бирма-бир кўриб чиқайлик.\nСЕВГИНГИЗНИ ИЗҲОР ЭТИНГ\n3. Исо шогирдларига бўлган севгисини қандай намоён этган?\n3 Исо шогирдларини севишини айтишдан уялмаган (Юҳанно 15:9 ни ўқинг). Шунингдек, улар билан яқиндан ва мунтазам мулоқот қилганида, меҳр-муҳаббатини намоён этган (Марк 6:31, 32; Юҳан. 2:2; 21:12, 13). Исо, улар билан шунчаки иш юзасидан алоқа қилмаган. Шунинг учун, шогирдлар Исо уларни чиндан ҳам яхши кўришида шубҳаланишмаган. Хўш, Исонинг таълим бериш усулига сиз қандай тақлид қила оласиз?\n4. Болаларингизни севгингизга қай йўсин ишонтирсангиз бўлади? (Очқич оятнинг юқорисидаги расмга қ.)\n4 Болаларингизга уларни яхши кўришингизни айтиб туринг ва сиз учун қанчалик қадрли эканларини доим кўрсатинг (Ҳик. 4:3; Титус. 2:4). Австралияда яшовчи Самуэль қуйидагича бўлишди: «Кичиклигимда, дадам ҳар кеча менга “Муқаддас Китоб ҳикоялари”ни ўқиб берарди. Саволларимга жавоб бериб, мени қучоқларди ва ухлашимдан олдин ўпиб қўярди. Кейинроқ, дадам улғайган оилада қучоқлаш ва ўпиш одатий ҳол бўлмаганини билиб ҳайрон қолгандим! Шундай бўлса-да, у ўз севгисини изҳор этиш учун жон куйдирарди. Бу туфайли орамизда мустаҳкам ришталар боғланган ва ўзимни мамнун ҳамда хотиржам ҳис қилганман». Болажонларингиз ҳам ўзларини шундай ҳис этишлари учун, уларга тез-тез: «Сени яхши кўраман»,— деб туринг. Уларга меҳрингизни кўрсатинг. Улар билан гаплашинг, бирга овқатланинг ва ўйинлар ўйнанг.\n5, 6. а) Исо севимли кишилари учун нималар қилган? б) Тўғри берилган тарбия болалар ўзини хавфсиз ва севимли ҳис қилишларига қай йўсин ёрдам беришини тушунтиринг.\n5 Исо: «Менга азиз бўлган барчага танбеҳ бериб, тарбия қиламан» *,— деган (Ваҳ. 3:19). Ораларида ким буюкроқ экани ҳақида қайта-қайта баҳслашганларига қарамай, Исонинг шогирдларидан кўнгли қолмаган. Қолаверса Исо, улар маслаҳатига амал қилмаганларига ҳам эътиборсиз бўлмаган. У севги ҳамда юмшоқлик ила уларга ўз вақти ва ўрнида танбеҳ берган (Марк 9:33–37).\n6 Жигарбандингизни тарбиялаш орқали, унга бўлган севгингизни кўрсатинг. Айрим ҳолларда, нега қайсидир йўл тўғри ёки нотўғри эканини тушунтиришнинг ўзи етарли бўлади. Бошқа пайт эса, бола айтганингизни қилмаслиги ҳеч гап эмас (Ҳик. 22:15). Бундай дамларда, Исога тақлид қилинг. Ўринли вақт ва жойда, болани севгию юмшоқлик ила тарбияланг. Шунда, уни сабр-тоқат билан йўналтирасиз, таълим берасиз ҳамда тузата оласиз. Жанубий африкалик Элайн шундай деди: «Ота-онам мени изчил равишда тарбиялаб келишган. Агар улар, ёмон хулқим нимага олиб келишидан огоҳлантиришганда, албатта бунга мувофиқ йўл тутишарди. Аммо улар менга ҳеч қачон ғазаб ила ёки нега ундай ё бундай йўл тутишаётганини тушунтирмай таълим-тарбия беришмаган. Натижада, ўзимни хавфсиз ҳис қилардим. Мен ўз ҳаддимни билардим ва мендан нима талаб этилишини тушунардим».\nКАМТАРЛИКНИ НАМОЁН ЭТИНГ\n7, 8. а) Исо ибодатларида камтарликни қандай намоён этган? б) Қандай қилиб ибодатларингиздан фарзандларингиз Худога таянишга ўрганишлари мумкин?\n7 Исонинг шогирдлари, унинг сўнгги ибодатини эшитганда ёки кейинроқ буни билиб олганда кўнгилларидан нималар кечганини бир тасаввур қилинг. У шуларни айтган эди: «Абба, Ота! Сен ҳар нарсага қодирсан. Бу коса мени четлаб ўтсин. Лекин мен хоҳлагандек эмас, Сен хоҳлагандай бўлсин» * (Марк 14:36). Исонинг илтижосидан, Худонинг мукаммал Ўғли илоҳий кўмак сўраб, камтарлик ила ибодат қилган экан, шогирдлари ҳам шундай йўл тутишлари кераклигини билиб олганлари аниқ.\n8 Ибодатларингиздан фарзандингиз нимани ўрганяпти? Тўғри, Яҳовага фақатгина болаларингизга таълим бериш ҳақида ибодат қилмайсиз. Лекин жигарбандларингизнинг олдида камтарлик ила ибодат қилганингизда, улар Яҳовага таянишга ўрганишади. Бразилияда яшовчи Анэ қуйидагиларни айтиб берди: «Муаммолар пайдо бўлганда, масалан, бува ёки бувимнинг мазаси қочиб қолса, ота-онам Яҳовага ибодат қилиб, вазиятни енгиш ва тўғри қарор чиқариш учун куч ҳамда донолик беришини сўрашарди. Ҳатто кучли босим остида бўлганларида ҳам, улар барча муаммоларни Яҳованинг қўлига топширишарди. Шу сабабли, мен ҳам Яҳовага таянишга ўрганганман». Болаларингиз билан ибодат қилаётиб, нуқул улар учун сўраманг. Яҳовадан ўзингиз учун ҳам ёрдам — масалан, анжуманга бориш учун бошлиғингиздан рухсат олишингизга, қўни-қўшнига ваъз қилишингизга жасорат беришини ёки бошқа соҳаларда кўмак сўранг. Камтарлик ила Аллоҳга таянинг ва кичкинтойларингиз ҳам бунга ўрганишади.\n9. а) Исо шогирдларини бошқаларга камтарлик ила хизмат қилишга қандай ўргатган? б) Агар тайёрлик ила бошқаларга хизмат қилсангиз, болаларингиз нимани ўзлаштириб олишади?\n9 Сўзларию намунаси билан Исо шогирдларини бошқаларга камтарлик ила хизмат қилишга ўргатган (Луқо 22:27 ни ўқинг). У, ҳаворийлари Яҳованинг йўлида фидоий бўлишлари ва имондошлари билан тўғри муомала қилишлари учун таълим берган. Камтарлигу фидокорлик борасида кўрсатган ўрнагингиз орқали, фарзандларингиз ҳам бу сабоқларни ўзлаштиришади. «Турмуш ўртоғим оқсоқол сифатида вақтини бошқаларга сарфлагани учун, асло рашк қилмайман. Шуни биламанки, оиламиз эримнинг эътиборига муҳтож бўлганда, у албатта вақт ажратган»,— деди икки фарзанднинг онаси Дебби (1 Тим. 3:4, 5). Унинг эри Пранас эса, қуйидагиларни қўшимча қилди: «Вақт ўтиб, болаларимиз анжуман билан боғлиқ ва бошқа маънавий ишларга киришиб кетишди. Улар маънан ўсишди, дўстлар орттиришди ва фойдаси тегаётганидан қувонишди». Ҳозир, бутун оила тўла вақтли хизматда иштирок этяпти. Ҳа, сиз камтарлик ва фидокорликни намоён этаётганингиздан, фарзандларингиз ҳам бошқаларга хизмат қилишни ўрганишлари эҳтимолдан йироқ эмас.\n10. Оломон Исони кўргани келганида, у фаҳм-фаросатни қандай кўрсатган?\n10 Исо одамлар нима қилаётганига эмас, балки нега айнан бундай йўл тутаётганига диққат қаратган. Ҳа, у одамларнинг қалбидагини билиб, фаҳм-фаросатни кўрсатган. Бир сафар, Жалилада Исони тинглаган кишиларнинг айримлари унинг издоши бўлишни жуда истаётгандай туюлган (Юҳан. 6:22–24). Бироқ Исо, одамларни унинг таълимига қараганда, жисмоний озуқа кўпроқ қизиқтираётганини фаҳмлаган (Юҳан. 2:25). Муаммо нимада эканини англаб, Исо уларни сабр ила тузатган ва қай йўсин ўзгаришлари мумкинлигини тушунтирган (Юҳанно 6:25–27 ни ўқинг).\nФарзандингиз хизматни қизиқарли ва самарали деб биляптими? (11- хатбошига қ.)\n11. а) Хизмат болангизга ёқиш-ёқмаслигини қандай аниқлашингиз мумкин? б) Воизлик хизмати фарзандингизга қизиқарли ва самарали бўлиши учун нима қилсангиз бўлади?\n11 Қалбларни кўра олмасангиз-да, сиз ҳам фаҳм-фаросатни ишга солиб, болангиз ваъзгўйлик хизматига қандай муносабатда эканини билиб олишингиз мумкин. Аксарият ота-оналар воизлик хизмати давомида қисқа танаффуслар қилиб, болалари бироз дам олишларига ва тамадди қилишларига имкон беришади. Аммо узоқни кўра олишингиз учун, ўзингиздан шундай сўранг: «Боламга хизмат қувонч келтиряптими ёки фақат танаффусларми?» Агар фарзандингиз учун хизматни янада қизиқарли ва самарали қилиш кераклигини пайқасангиз, у билан бирга мақсадлар қўйинг. Масалага ижодий ёндашиб, у сизнинг тўлақонли ҳамкорингизга айланишига ёрдам беринг.\n12. а) Қай йўсин Исо издошларини ахлоқсизликдан фаҳм-фаросат ила огоҳлантирган? б) Исонинг огоҳлантириши айни муддао бўлганини қаердан биламиз?\n12 Шунингдек, гуноҳга етаклаши мумкин бўлган нуқсонларни аниқлаш орқали Исо фаҳм-фаросатни намоён этган. Мисол учун, унинг издошлари жинсий ахлоқсизлик нотўғри эканини билишган. Лекин Исо, ахлоқсизликка етаклайдиган қадамлар ҳақида огоҳлантириб, шундай деган: «Аёл кишига эҳтирос билан қараган, аллақачон кўнглида у билан зино қилган бўлади. Агар ўнг кўзингиз гуноҳ қилишингизга сабаб бўлса, уни ўйиб ташланг» (Мат. 5:27–29). Ушбу сўзлар Рим бошқаруви остида яшаган масиҳийлар учун айни муддао бўлган. Бир тарихчининг ёзишича, Рим театр саҳналарида «беадаб нарсаларни кўриш ҳамда эшитиш мумкин эди ва томошабинлар айнан бундай саҳналар намойиш этилганида кўпроқ олқишлашарди». Шогирдларининг ахлоқан пок қолишларини қийинлаштирадиган нарсалар тўғрисида Исо севги ва фаҳм-фаросат ила огоҳлантиргани нақадар ажойиб-а?!\n13, 14. Болаларингизни нопок ўйин-кулгилардан қандай ҳимоялай оласиз?\n13 Фаҳм-фаросат болаларингизни маънавий зарардан ҳимоялашингизга ёрдам беради. Бугунги кунда, ҳатто ёш болалар ҳам порнография ва бошқа ахлоқсиз маълумотларга дуч келишмоқда. Тўғри, масиҳий ота-оналар болаларига нопок ўйин-кулгилар ёмон эканини айтишади. Аммо фаҳм-фаросат, бола қандай қилиб порнографияга қизиқиб қолиши мумкинлигини тушунишингизга кўмаклашади. Ўзингиздан қуйидагича сўранг: «Боламни порнография томоша қилишга нима ундаши мумкин? Нега бу шунчалик хавфли эканини у тушуняптими? Агар порнография томоша қилиш васвасасига дучор бўлса, у ёнимга бемалол келиб, ёрдам сўрай оладими?» Ҳатто жигарбандларингиз ҳали кичик бўлишса-да, уларга: «Мабодо, ахлоқсиз веб-сайтга кўзинг тушиб қолса ва уни томоша қилиш истаги пайдо бўлса, илтимос, менга бу ҳақда айтишга тортинма. Уришиб беради деб қўрқма, чунки сенга ёрдам беришни хоҳлайман»,— дейишингиз мумкин.\n14 Фаҳм-фаросат ўзингиз учун ўйин-кулги турини танлаётиб ҳам синчков бўлишга қўл келади. Юқорида тилга олинган Пранас шундай дейди: «Биз ота-оналар қайси мусиқа, фильм ёки китобларни маъқулласак, бу бутун оила учун йўналишни белгилаб беради. Сиз кўп нарсалар ҳақида анчагина гапиришингиз мумкин, бироқ болалар ишларингизни кузатиб, сизга тақлид қилишади». Агар фарзандингиз ҳордиқ чиқариш йўлларини диққат билан танлаётганингизни кўрса, бу уни ҳам шунга ўхшаш танлов қилишга ундаши мумкин (Рим. 2:21–24).\nИБОДАТИНГИЗ ИЖОБАТ БЎЛАДИ\n15, 16. а) Болаларингизни тарбиялашда Худо кўмаклашишига нега амин бўлишингиз мумкин? б) Кейинги мақолада нимани муҳокама қиламиз?\n15 Монувах ўғлини тарбиялашда ёрдам сўраганида, нима юз берди? «Монувахнинг ибодати ижобат бўлди» (Ҳак. 13:9). Азиз ота-оналар, Яҳова сизни ҳам эшитади. У ибодатларингизга жавоб бериб, фарзандларингизни тарбиялашга кўмаклашади. Буни севги, камтарлик ва фаҳм-фаросат ила қилсангиз, муваффақиятга эришасиз.\n16 Яҳова жажжи болаларни яхши тарбиялашга ёрдам бергани каби, ўсмир фарзандлари бор ота-оналарни ҳам ташлаб қўймайди. Кейинги мақолада, ўсмир болангизни Яҳованинг йўлида катта қилаётиб, Исонинг севгиси, камтарлиги ва фаҳм-фаросатига қай йўсин эргашишингиз мумкинлигини муҳокама қиламиз.\n^ 5- х.б. Муқаддас Китобга кўра, тарбиялашга севги ила йўналтириш, таълим бериш, тузатиш ва баъзан жазолаш ҳам киради. Лекин бу, сира жаҳл устида қилинмаслиги лозим.\n^ 7- х.б. Бир энциклопедияда айтилишича, «Исо яшаган даврда оғзаки нутқда қўлланилган “абба” сўзидан, асосан бола отасига ҳам эркинлик, ҳам ҳурмат ила мурожаат қилганда фойдаланган» («The International Standard Bible Encyclopedia»).\nЭнг муҳим тадқиқ\nАКСАРИЯТ ҳолларда, қизиқувчи киши Яҳовани таниб-билиши ва Муқаддас Китобдаги ҳақиқатни ўрганишига ёрдам бериш учун, «Муқаддас Китоб таълимотлари» китобидан фойдаланиб тадқиқ ўтказамиз. «Ўзингизни Худонинг меҳр-муҳаббати соясида сақланглар» китобини қўллаб эса, тадқиқ қилаётган киши Яҳовани ва Унинг меъёрларини яхши кўришига кўмаклашамиз.\nБарча тадқиқлар ичида энг муҳими, болаларингиз билан ўтказаётган тадқиқдир. Улар Яҳова тўғрисида билим олишлари ва Унга ҳамда одил принципларига бўлган севгиси ўсиши даркор. Шу боис, ҳатто фақат ота ёки она имонда бўлса ҳам, фарзандлари билан «Таълимотлар» ва «Худонинг меҳр-муҳаббати» китобларидан фойдаланиб тадқиқ ўтказиши лозим (Ҳик. 6:20). Имкон қадар, болангизга ёрдам бериш учун «Таълимотлар» китоби ва jw.org сайтидаги қўлланмалардан фойдаланинг (БИБЛЕЙСКИЕ УЧЕНИЯ > ПОДРОСТКИ сарлавҳаси остида (рус)). *\n^ 47- х.б. Мунтазам оилавий тадқиқ дастуридан ташқари, ота-она қарор чиқариб, улардан бири бу китоблар ёрдамида боласи билан тадқиқ ўтказиши мумкин.


Гўшт, ун ва балиқ: озиқ-овқат маҳсулотлар захираси - 31.03.2020, Sputnik Ўзбекистон\nКарантин вақтида Ўзбекистон зарур товар ва озиқ-овқат маҳсулотлари билан таъминланган. Шунингдек, савдо сотиш ишлари чекланмаган. 31.03.2020, Sputnik Ўзбекистон\n14:37 31.03.2020 (янгиланди: 14:48 31.03.2020)\nКарантин вақтида Ўзбекистон зарур товар ва озиқ-овқат маҳсулотлари билан таъминланган. Шунингдек, савдо сотиш ишлари чекланмаган.\nРеспублика божхона қўмитаси маълумотларига кўра, божхона омборларида етарли миқдорда озиқ-овқат маҳсулотлари мавжуд. Айни вақтда улар ички бозорга чиқарилмоқда. Шу сабабли озиқ-овқат маҳсулотлар билан таъминлашда узилишлар бўлмайди.


ЁТ ҒОЯЛАР ТАЪСИРИДАН ЁШЛАРИМИЗНИ АСРАЙЛИК — Zamaxshariy.uz\nЁТ ҒОЯЛАР ТАЪСИРИДАН ЁШЛАРИМИЗНИ АСРАЙЛИК\nБугун дунё тез ўзгариб, ундаги воқеалар, мафкуралар, ғоялар тўқнашуви бизни ҳар қачонгидан сергак ва огоҳ бўлишга ундайди. Инсон ўзи учун ҳаловат ва тинчликни ўз идроки ва билими билан таъминлайди. Аллоҳ ато этадиган бу буюк неъматни асрай олиш унинг ўз ҳатти-ҳаракатларига боғлиқдир.\nБугунги мафкуравий курашлар авж олган замонда дин, Ватан, миллат, маданият, миллий урф-одатларни сақлаш, ҳимоя қилиш, аждодлардан занжир бўлиб, бизларгача етиб келган муқаддас ислом дини ва қадриятларини келажак авлодга соф ҳолида етказиш барчамизнинг бурчимизга айланиши керак.\nХозирги глобаллашув даврида инсон онги ва қалби учун жиддий кураш кетмоқда. Турли манфаатлар тўқнаш келган ва шунга хизмат қиладиган ахборот хуружлари кўпайган бир шароитда бундай жараёнлар салбий таъсиридан ҳимояланишнинг бирдан-бир йўли бу соғлом фикр юритиш, ҳамиша ҳушёр ва огоҳ бўлишдир. Айниқса, ёшлар онгида ватанпарварлик ва юрт тақдирига дахлдорлик туйғуларини юксалтириш, уларнинг билимини ошириш турли таҳдидларига тўсиқ қўйишда муҳим аҳамиятга эга.\nШу ўринда яна шуларни айтиш мумкинки, миллатлараро тотувлик, диний маърифат ва маънавий-ахлоқий тарбия масалалари ҳар вақт долзарб вазифалар қаторида турган. Шундай экан, маънавият ва маърифат ишларини жонлантириш ёшларни ҳар томонлама етук ҳамда баркамол қилиб тарбиялаш бугун муҳим аҳамият касб этади. Зеро, Ислом – тинчлик дини экан, унинг муқаддас манбаларини бузиб талқин этишни олдини олиш, моҳиятини англаш ҳамда улардан тўғри хулоса чиқариш барчамизнинг вазифамиздир.\nШундай экан, инсон қай соҳада бўлсин ўзининг касби-кори, меҳнат фаолиятидан келиб чиқиб, бу масъулиятли хизматни сидқидилдан амалга ошириши лозим. Ватан равнақи ва озодлиги йўлида ҳамма бир тану бир жон бўлиб курашсагина у юрт тобора обод бўлиб боради.\nPrevious Post:ИСЛОМ ДИНИДА ОГОҲЛИК\nNext Post:ҲАР БИРИМИЗ АЗИЗ УМРИМИЗНИНГ ҚАДРИГА ЕТАЙЛИК


Фуқаровий қурол ва хизмат қуроли сертификатланади – O'zbekiston Milliy paralimpiya qo'mitasi\nВазирлар Маҳкамаси 28.07.2020 йилдаги “Фуқаровий қурол ва хизмат қуроли соҳасидаги айрим норматив-ҳуқуқий ҳужжатларни тасдиқлаш тўғрисида” 455-сон қарорни қабул қилди.\nФото: Writer Resources\nҲужжат “Қурол тўғрисида”ги Қонунга мувофиқ қабул қилинди.\nNorma’нинг ёзишича, қарор билан\nФуқаровий қурол ва хизмат қуролини ҳамда уларнинг ўқ-дориларини, шунингдек, тузилиши жиҳатдан қуролга ўхшаш бўлган буюмларни сертификатлаш тартиби тўғрисидаги низом (1);\nФуқаровий қурол ва хизмат қуроли ҳамда уларнинг ўқ-дорилари давлат кадастрини шакллантириш ва юритиш тартиби тўғрисидаги низом (2) тасдиқланди.\n“Ўзстандарт” агентлигига манфаатдор вазирликлар ва идоралар билан биргаликда ўзлари қабул қилган норматив-ҳуқуқий ҳужжатларни бир ой муддатда ушбу қарорга мувофиқлаштириш топширилди.\nНизомга (1) асосан қурол ва ўқ-дориларини сертификатлаш Маҳсулотларни сертификатлаш тартиби тўғрисидаги низомга мувофиқ (6.07.2004 йилдаги 318-сон ВМҚ билан тасдиқланган), шунингдек, мазкур Низом талаблари асосида амалга оширилади.\nҚурол ва ўқ-дориларни сертификатлаш талабгорнинг сертификатлаштириш органига Низомга иловага мувофиқ схема бўйича тақдим этилган аризасига асосан амалга оширилади. Сертификатланадиган қурол ва ўқ-дориларнинг ҳар бири муайян турдаги қурол ва ўқ-дориларга тааллуқли техник жиҳатдан тартибга солиш соҳасидаги норматив ҳужжатлар талабларига мувофиқ тамғага эга бўлиши керак.\nСертификатлашда қурол ва ўқ-дориларнинг хусусиятлари текширилади ҳамда қурол ва ўқ-дориларни идентификация қилиш имконини берувчи синов усуллари қўлланилади.\nЎзбекистонда қурол ва ўқ-дориларни кўплаб ишлаб чиқариш;\nНизомда қурол ва ўқ-дориларни сертификатлаш чоғида ариза берувчи томонидан тақдим этиладиган қўшимча маълумотлар келтирилган.\nСертификатлаш бунга ваколатга эга бўлган органлар томонидан амалга оширилади. Сертификатлаш ишлари шартномага асосан тўлов амалга оширилгандан сўнг бажарилади. Сертификатлаш ишлари билан боғлиқ бўлган барча харажатлар қонун ҳужжатларида белгиланган тартибда уларнинг натижаларидан қатъи назар, талабгор томонидан қопланади.\nШунингдек, Низомда қурол ва ўқ-дориларни текшириш ва синовини ўтказишни ташкил этиш ва ўтказиш бўйича бошқа талаблар, мувофиқлик сертификатини бериш тартиби ҳам ёзилган.\nНизом (2) фуқаровий қурол ва хизмат қуроли ҳамда уларнинг ўқ-дорилари давлат кадастрини (Қурол кадастри) шакллантириш ва юритиш тартибини белгилайди.\nҚурол кадастрининг объекти – сертификатлашнинг ижобий натижаларига эга бўлган фуқаровий қурол ва хизмат қуроли ҳамда уларнинг ўқ-дорилари ҳисобланади.\nҚурол кадастрига тиғли совуқ қурол ва улоқтириш қуроли тўғрисидаги, ягона нусхалари Ўзбекистонга олиб кириладиган ёки мамлакатдан олиб чиқиладиган қурол ҳақидаги маълумотлар киритилмайди.\nҚурол ва унинг ўқ-дорилари тўғрисидаги маълумотлар кадастрга киритилганлиги учун талабгордан тўлов ундирилмайди.\nҚурол кадастри “Ўзстандарт” агентлиги томонидан электрон тарзда ушбу Низомга 1-иловага мувофиқ шаклда ҳамда 2-иловага мувофиқ схема бўйича юритилади.\nҚурол кадастри қуйидаги бўлимларни ўз ичига олади:\nЎзбекистонда ишлаб чиқарилган қурол ва ўқ-дорилар;\nЎзбекистон ҳудудига олиб кирилган қурол ва ўқ-дорилар;\nНизомда қурол кадастрига киритиладиган қурол ва ўқ-дорилар тўғрисидаги маълумотлар келтирилган. Бу маълумотлар ҳар чорак якунлари бўйича кейинги ойнинг биринчи 10 кунлигида тақдим этилади.\nҚурол кадастри Давлат кадастрлари ягона тизими таркибига киради ва ҳар чоракда бир марта Давлат кадастрлари ягона тизимига кадастр маълумотлари тақдим этилади.\nҲужжат 29.07.2020 йилдан кучга кирди.


Ургут тумани ҳокими Холмуҳаммад Нуруллаевнинг қиш совуғида печка ёқиб, ундан чиққан заҳарли газлардан бўғилиб ўлгани газ таъминоти муаммоси Самарқанд вилоятида қанчалик жиддийлигини кўрсатади\n25 июн 2022, Тошкент вақти: 05:45\nТасдиқланмаган хабарларга кўра, бу воқеа мамлакат президентини ҳам ҳайрон қолдирган ва у ҳокимнинг ўлимини текшириш учун Самарқандга Миллий хавфсизлик хизмати раҳбари Рустам Иноятов ва ички ишлар вазири ўринбосари етакчилигида махсус гуруҳ жўнатган.\nЮқори мартабали меҳмонлар Самарқандга келиб кетгандан сўнг эса маҳаллий телевидение Ўзбекистон-Эрон қўшма корхонаси ишлаб чиқарадиган печкадан фойдаланмаслик ҳақидаги реклама роликларини эфирга узата бошлаган. Чунки Ургут ҳокими айнан шу корхона ишлаб чиқарган печкадан чиққан заҳарли газдан бўғилиб ўлгани айтилади.\nМаълум бўлишича, жорий йилнинг декабридан Самарқанд шаҳридаги деярли барча хонадон табиий газ билан таъминлана бошлаган.\nРасмий маълумотларга қараганда, ўтган йили Самарқанд шаҳри аҳолисининг 30 фоизи газ тақчиллигидан азият чеккан. Бу йили эса шаҳарликлар икки қўлини очиб, шаҳар газ таъминоти идорасини дуо қилмоқда.\nЎтган йили қаҳратонда уйи исимагач, қишдан эсон-омон чиқиш учун шаҳарнинг бошқа қисмига вақтинчалик кўчишга мажбур бўлгани Самарқанд ҳокимини газ муаммосига эътибор қаратишга мажбур қилди. Натижада шаҳар газ идораси раҳбари жиноий жавобгарликка тортилиб, давлатга тегишли маблағни ноқонуний ўзлаштириш айби билан саккиз йилга қамалиб кетди.\nГарчи шаҳарликлар ўз хонадонларига табиий газ кириб келганидан хурсандлигини яширмаётган бўлса-да, вилоятнинг айрим туманларида вазият ҳамон ачинарли. Ургут ҳокимининг кутилмаган ўлими ҳам бу муаммонинг нақадар жиддийлигидан далолат.\nБугун вилоятда яшовчиларининг аксарияти ўтин ëқиб ёки электр печкаларда (электр таъминоти ҳам барқарор эмас) уй иситаётгани кўпчиликка сир эмас.\n“Озодлик” мухбири билан суҳбатлашган Назира исмли қиз газ фақат шаҳарда борлиги, туманларда эса газ йўқлигини билдирди.\n“Фақат электр плиталардан фойдаланамиз, чой дамлаётганда унга кўз тикиб ўтирамиз. Уйимизда фақат битта хона исийди. Шунинг учун отам, бобом, мен ва укам - ҳаммамиз бир хонада ухлаймиз. Ақл бовар қилмайди. Бу ҳеч қайси маданиятга тўғри келмайди”, - дейди Назира.\nАммо ургутлик Фурқат бу туманда газ катта муаммо эканини рад этади. Унинг айтишича, совуқ тушган вақтда газ бор-йўғи икки марта ўчирилган, ҳозир эса муаммо йўқ.\nМавзу юзасидан “Озодлик” мухбири билан суҳбатлашган Самарқанд вилояти газ таъминоти бош бошқармаси ходими газ билан боғлиқ муаммолар борлигини яширмади, аммо бу муаммо мавжудлигига истеъмолчиларни айблади.\n“Ҳақиқатан ҳам айрим маҳаллаларда газ таъминоти билан боғлиқ муаммолар бор. Чунки кўпчилик газни тўлалигича ëқиб қўяди, уйи исиб кетса, ойналарни очиб қўяди. Натижада газ тармоқ охиридаги хонадонларга етиб бормайди. Туманлардаги айрим хонадонларда газ йўқлигига уларнинг четда жойлашгани сабаб”, - деди газ идораси ходими.


Ўз эҳтиёжлари учун қурилишда ҚҚС юзага келадими | NORMA.UZ\nҚҚС тўловчиси бўлган корхона ўз эҳтиёжлари учун ўз кучи билан таъмирлаш пардозлаш ишларини бажарди. Бундай вазиятда ҚҚС ҳисоблаш зарурми? Буни “Норма” эксперти Ирина АХМЕТОВА тушунтирди:\n- Ўз эҳтиёжлари учун ўз кучи билан қурилиш ишларини бажаришда ҚҚС фақат ушбу эҳтиёжлар учун харажатлар фойда солиғи ҳисоб-китобида чегирилмаган тақдирда ҳисобланади.\nЭътибор беринг! Ушбу қоидадан истисно – амортизация ажратмалари орқали харажатларга киритиладиган чиқимлар. Бу – амортизация қилинадиган активлар қийматига киритиладиган сотиб олишга, ишлаб чиқаришга, қурилишга, монтаж қилишга, ўрнатишга доир ва бошқа харажатлар. Шу жумладан – қўшимча қуриш, қўшимча жиҳозлаш, реконструкция қилиш, модернизация қилиш, техник жиҳатдан қайта жиҳозлаш харажатлари. Агар ишлар шу мақсадларда бажарилса, ҚҚС ҳисобланмайди.\nАгар компания ўз кучи билан ўз эҳтиёжлари учун фойда солиғи ҳисоб-китобида чегирилмайдиган хизматлар кўрсатса, ҚҚС бўйича солиқ базаси айнан шундай (улар мавжуд бўлмаганда бир турдаги) хизматларнинг ўртача ўлчанган нархидан келиб чиққан ҳолда ҳисоблаб чиқарилади. Ўртача ўлчанган нарх ўтган 90 кун ҳисоб-китобидан аниқланади. Агар ушбу даврда бундай реализация мавжуд бўлмаганда - бозор нархларидан келиб чиққан ҳолда аниқланади.\nҚандай хизматлар - айнан ўхшаш хизматлар\nБир хил хусусиятли асосий белгиларга эга бўлган хизматлар солиқ солиш мақсадида айнан ўхшаш хизматлар деб эътироф этилади. Бунда қуйидагилар ҳисобга олинади:\nижрочи (пудрадчи) хусусиятлари ва унинг бозордаги ишбилармонлик обрўси; фойдаланиладиган товар белгиси.\nҚандай хизматлар – бир турдаги хизматлар\nАйнан ўхшаш бўлмаган ҳолда, бир турдаги хизматлар бир-бирининг ўрнини босиш имкониятини берадиган бир хил хусусиятларга эга, бу тижорат жиҳатидан ва (ёки) бажарадиган вазифаси жиҳатидан бир-бирининг ўрнини босиш имкониятини беради. Хизматларнинг бир турдалигини аниқлашда қуйидагилар ҳисобга олинади:\nхизмат турлари ва уларнинг ҳажмлари;\nтижорат жиҳатидан бир-бирининг ўрнини боса олиши.


Тўғри тарбия турли иллатларнинг олдини олади » Зарафшон Газетаси\nТўғри тарбия турли иллатларнинг олдини олади Таълим\n04 ноябр 2017 12:17\nСамарқанд шаҳридаги вилоят халқ таълими ходимларини қайта тайёрлаш ва уларнинг малакасини ошириш институтида профилактик тадбир ўтказилди.\nУнда жиноятчиликнинг келиб чиқиш сабаблари ва турли ҳуқуқбузарликларга йўл қўймаслик масалалари ҳақида сўз юритилди.\nВилоят ИИБ масъул ходими А.Эргашев бугунги кунда вилоятда жиноятчиликнинг аҳволи, унга қарши олиб борилаётган профилактик тадбирлар ҳақида тингловчиларга маълумот берди. Самарқанд шаҳар ИИБ тергов бўлими катта терговчиси З.Йўлдошева содир этилаётган жиноятлар орасида кўп учраётган фирибгарлик жинояти ҳақида тўхталиб, унинг тузоғига тушмаслик, алданиб қолмаслик ва бунинг учун доимо огоҳ бўлиш лозимлигини таъкидлади.\n– Тингловчилар бугунги тадбирда кўп маълумотга эга бўлди, – дейди институт проректори Баҳодир Усмонов. – Қолаверса, улар томонидан фаолиятида олиб борадиган таълим ва тарбия ишларида турли иллатлар, жиноятчиликнинг олдини олиш профилактикаси ҳамда тарғиботига алоҳида эътибор берилиши зарурдир.\nВилоят ИИБ патруль-пост хизмати батальони ходимлари томонидан жиноят ва ҳуқуқбузарликларнинг олдини олиш борасида профилактик тадбирлар олиб борилиб, содир этилган жиноятлар фош этилмоқда.\nЖумладан, фуқаро Д.Узоқова «Сиёб деҳқон бозори» ҳудудида уяли телефонини йўқотган. Шу ҳудудда хизмат ўтаётган ППХБ ходимлари М.Бозоров, Ф.Холбоев, У. Орифбоев ва У.Халиловлар томонидан олиб борилган тезкор чоралар натижасида телефонни фуқаро Ж.А. ўғирлагани аниқланган.\n28 октябрь куни Самарқанд шаҳар Алишер Навоий кўчасида фуқаро Ш.И.га номаълум шахс томонидан пичоқ орқали тан жароҳати етказилган. Жабрланувчи шифохонага ётқизилган. Вилоят ИИБ ППХБ 3-отряди ходимлари Ш.Исроилов, Ш.Юнусов ва А.Абдуманноновлар томонидан жиноят фош этилиб, айбдор шахс ушланди.\nвилоят ИИБ ППХБ командири ўринбосари.\nФирибгарлар тузоғига тушиб қолманг\nМуаммолар танқидий таҳлил этилди\nЁшлар тарбиясига биз ҳам масъул


“Ё хочни ечинг, ё иштон кийиб олинг”. Кремль ўзи тақиқлаган “Толибон”ни Москвада қабул қилиб кулгига қолди\n18 май 2022, Тошкент вақти: 08:53\nТолибон делегацияси аъзолари Абдул Латиф Мансур (чапда),Шаҳобиддин Делавар (ўртада) ва Сухайл Шаҳин Москвада матбуот анжуманида\n8 июль, пайшанба куни АҚШ президенти Жо Байден Америка қўшинларининг Афғонистондан олиб чиқиб кетилиши масаласида халқига мурожаат қилди.\nЎша куни, Россияда фаолияти тақиқланган “Толибон” террорчилик ташкилоти вакиллари музокараларда қатнашиш учун Москвага учиб келди. Ҳатто пойтахтдаги муҳташам меҳмонхонлардан бирида матбуот анжумани ҳам ўтказилди.\nБу воқеа кўпчиликни шокка солди. Рунет сиёсатчилар, блогерлар ва оддий фойдаланувчиларнинг киноя ва заҳархандаларига тўлиб кетди.\nМуносабат билдирганларнинг аксари айнан “Толибон”нинг Россия Олий суди қарори билан “терорчи ташкилот” деб эътироф этилганига ва тақиқланганига урғу беришган.\nХусусан, сиёсатчи Дмитрий Демушкин шундай ёзади: “Қонун менга, мазкур ташкилотни тилга оларканман, унинг Россияда тақиқланганини эслатиш талабини юклайди. Бугун лентани очсам, хабар турибди: “ТИВ билан музокара олиб бориш учун Москвага “Толибон” ташкилоти вакиллари учиб келди”. Ажабо, РФ ТИВ вакиллари ҳам “Толибон” билан музокаралар якуни бўйича изоҳ бераётганда ушбу ташкилот Россияда тақиқланганини айтишармикан ёки яна эсларидан чиқиб қолармикан?”\nРоссия қонунчилигига кўра, террорчи ташкилот фаолиятида нафақат иштирок этиш, балки унга бевосита ёки билвосита ёрдамлашиш ҳам ҳуқуқий оқибатларни келтириб чиқаради.\nБлогер Алексей Ковалёв шунга ишора қилиб, “...толибларга чипта ва жой буюртма қилган, уларни овқатлантирган ва машинада шаҳар бўйлаб олиб юрганларга ачинаман, ахир энди уларни террорчилик фаолиятида ёрдамлашгани учун қамоққа олишга тўғри келади”, дея заҳарханда қилган.\nТадбиркор Виталий Насенник “ё бўйнингиздаги хочни ечиб қўйинг, ёки иштон кийиб олинг” деган эски матални ва Путиннинг “биз ҳеч қачон террорчилар билан музокара қилмаймиз”, деган ваъдасини эслатиб, шунга қарамай бу музокараларнинг ўтказилгани “мамлакатда ҳатто зоҳирий қонунийликни ҳам йўқ қилади”, дейди.\nБлогер Лада Юрьева эса “Шоҳимиз бекор ўтиргани йўқ – одамхўрлар қабиласи элчисини қабул қилди”, деб ёзди.\nДарвоқе, Россия ТИВ воизи Мария Захарова “Толибон” вакиллари билан на президент, на ташқи ишлар вазири Сергей Лавров учрашганини рад этди.\nАйни чоғда улар билан Путиннинг Афғонистон бўйича маслаҳатчиси Замир Қобулов учрашганини билдириб, ҳукумат террорчи ташкилотни расман қабул қилганини тасдиқлади.\nKashinKashinKashin никли фойдаланувчи масаланинг “бошқа томонига” эътибор қаратади: “Ҳамма толиблар билан учрашди, деб ТИВни сўкиб ётибди, ахир “Толибон” ҳам бизнинг ТИВ билан учрашиб, ўз обрўсини хавф остига қўйяпти-ку”, дея кесатади у.\nМатбуот анжуманида толиблар вакиллари Россияга контрабанда йўли билан гиёҳванд моддалар келтирилишига қарши курашишга ваъда берди. Аммо блогерлар бу ваъдага ҳам, юмшоқ қилиб айтганда, шубҳа билдирмоқда. Бир неча йил бурун дипломатик каналлар орқали Аргентинадан Россияга катта миқдорда кокаин ташилгани фош этилиши билан боғлиқ можаро ҳали унутилгани йўқ. Қолаверса, гиёҳванд моддалар савдоси “Толибон”нинг асосий даромад манбаларидан бири эканлиги ҳам маълум. Шу боис Рунет бу ваъдани пичинглар билан кутиб олди.\n“Асаларилар яна бир бор асалга қарши чиқмоқчи”, деб ёзган Алекс Шевцов.\nВладимир Генин эса “толиблар гиёҳванд моддалар контрабандасига қарши чиқишга ваъда берди – энди уларни Россияга тўғридан-тўғри, расмий йўллар билан етказишади”, деб кесатган.\nМаксим Иовов, гиёҳванд моддаларни етиштирувчилар Москвада “ўз истеъмолчилари билан учрашган”лиги ҳақида ёзган.\nАйрим блогер ва фойдаланувчилар “Толибон”ни яқинда Россияда суд қарори билан “экстремистик ташкилот” деб топилган мухолифатчи Алексей Навальнийнинг Коррупцияга қарши кураш фонди билан қиёслаб, мутойиба қилганлар.\nМасалан, “Twitter”даги “Проф.Преображенский” саҳифаси шундай латифа ўйлаб топган:\n— “Толибон” террорчи ташкилот деб тан олинган, нега улар билан расман учрашяпсизлар?\n— Биз ҳамма билан мулоқот қилишимиз лозим, бу жуда муҳим!\n— Ундай бўлса, балки Навальний ва ФБК билан ҳам мулоқот қиларсизлар?\n— Хап сеними, русофоб!..\n“Жизнь в Свердержавие” саҳифаси эса “Толиблар Россиядаги коррупцияга қарши эмас, шунинг учун бу ерда уларни қучоқ очиб кутиб олишади”, деб киноя қилган.\nСиёсатчи Марина Литвинович Россия МСКга арз қилиб, ундан “Единая Россия” партияси номзодларини рўйхатга олмасликни сўраган. “Чунки рўйхатнинг иккинчи қаторида Сергей Лавров фамилияси қайд қилинган, у эса Россияда тақиқланган “Толибон” террорчилик ҳаракати вакиллари билан бир неча марта учрашгани ва ҳамкорлик қилгани билан машҳур. “Сайланиш ҳуқуқининг асосий кафолатлари тўғрисида”ги қонунга кўра, террорчи ёки экстремист ташкилотлар билан алоқадор шахслар сайловда иштирок эта олмайди. Яқинда сайлов комиссиялари айнан шу нормани (мухолифат вакиллари) Илья Яшин ва Олег Степановларга нисбатан татбиқ қилган эди.\nМен, Сергей Лавровнинг “Толибон” билан ҳамкорлик қилгани у мансуб “Единая Россия” партиясини Давлат Думаси 8-чақириғига бўладиган сайловга йўлатмаслик учун асос бўлади, деб ҳисоблайман”, деб ёзган у “Facebook”даги саҳифасида.


26 май 2022, Тошкент вақти: 23:26\n- Нақд пулга сотиб олинадиган товарлар бор. Пул ўтказиш билан олсангиз 10-15 фоиз қимматга тушади. Солиқ инспекцияси давлат пул ўтказиш йўли билан сотгин, пулни банкка топширгин деб талаб қилади. Биз топширсак, пул ўтказиш йўли билан қиммат келади. Натижада бизда қийинчилик. Доимо солиқ инспекцияси билан бизнинг ўртамизда мана шунақа келишмовчилик, мана шунақа нарсалар келиб чиқади. Агар ҳамма пулимизни банкка тўлиқ топшириб, пластикка савдо қилиб, кейин перечислениега товар оладиган бўлсак, биз икки ойдан нариëққа ўтмаймиз. Банкрот бўламиз. Нимага деганингизда перечислениега олинган нарса қиммат келади бизга,- дейди тадбиркор.\n- Ҳисоб рақамимиз Микрокредит банкда. Кеча пул ўтказиш учун бориб айтдим. Кредит берасизларми, десам, берамиз дейди. Энди югур-югур кўпда гапнинг очиғи. Югуриб, орқасидан ялиниб, шаҳарга бориб, унисига учраб, бунисига учраб, 10 кун орқасидан югургандан кўра, кўпроқ ўзимнинг таниш-билишимга бораман. Менга мана бунча пул бериб туринг, дейман. Пули бўлса, дарров беради,- дейди тадбиркор.\n- Йўқ, тўсиқ йўқ. Унақа тўсиқ йўқ. Масалан, бозорга борасиз. Пулингиз бўлса, улар перечислениега бўлса ҳам бераверади. Процентини кўпроқ қўйиб қимматроқ бераверади. Нақд пулга ҳам сотиб олинаверади. Унақа масалада қийинчиликлар йўқ бўлиб кетган ҳозир. Илгари кооператив даврида жуда катта тўсиқ бор эди. Ҳозир унақа тўсиқ йўқ. Хоҳлаган жойингизга бориб, товарни олишингиз мумкин. Келишиш мумкин, шартнома тузиш мумкин. Кейин илгари кўп ички ишлар ходимлари, ëмон текширарди. Кўп аралашарди. Шу нарсалар йўқолиб кетди. Шунисига раҳмат дейишимиз керак. Бемани текширишлар йўқ,- дейди тадбиркор.\nHeritage Foundation тузган рейтингга кўра, иқтисодий эркинликлар бўғилган давлатлар сафида Ўзбекистондан кейин фақат 15 та давлат бўлиб, Зимбабве (28,6 балл), Куба (28,5 балл) ва Шимолий Корея (1,5 балл) кабилар "ёмонларнинг ёмони" сифатида таърифланади.


Ҳужумкорлик самараси – Сурхон тонги\nБош саҳифа / Спорт / Ҳужумкорлик самараси\nАвгуст 30, 2019\tСпорт Изоҳ қолдириш 617 Кўрилди\nФутбол бўйича Ўзбекистон чемпионати суперлигаси баҳсларида иштирок этаётган Термизнинг “Сурхон” жамоаси учун иккинчи давра ўйинлари муваффақиятсиз бошланди.\nШубҳасиз мураббийлар штабидаги ўзгаришлар футболчилар руҳиятига ҳар томонлама таъсирини ўтказди, шекилли, шу боис жамоа изма-из мағлубиятга учради. Иккинчи давранинг ўтган тўрт турида термизликлар атиги бир очкого эга бўлишди.\nНавоийнинг “Қизилқум” клуби билан ўтказилган ўйинда ҳам мухлислар “Сурхон” жамоасининг ғалабани нишонлашига ишонқирамай туришди. Учрашувнинг биринчи бўлими зерикарли кечди, ҳар икки жамоа аъзолари бир-бирига тўп узатиш билан вақт ўтказишди. Майдон эгаларида дарвозага тўп киритиш учун уч марта қулай имконият бўлди. Аммо жамоада тўпурарлик маҳоратига эга бўлган футболчи йўқлиги туфайли қулай имкониятлар бой берилди.\n“Сурхон” жамоаси бош мураббийлиги вазифасини вақтинча бажариб турган Владимир Андреев шогирдлари ўйини қовушмаётганини ўз вақтида англаб етди ва иккинчи бўлимда бир йўла уч футболчини алмаштирди. Рости, майдонда тўққизинчи рақамда ҳаракат қилган Н. Норбековнинг тезкор ўйинидан сўнг “Сурхон” футболчилари ўйинида жонланиш бошланди. Раҳматулла Бердимуродов бошлаб берган ҳужумни Абдулазиз Юсупов рақиб дарвозасини аниқ нишонга олиш билан поёнига етказди.\nАввалги учрашувларда термизликлар рақиб дарвозасига гол киритгач, хотиржамликка берилишарди. Навоийликлар билан кечган учрашувда футболчиларимиз ҳужумларни сусайтиришмади. Шу боис, биринчи голдан сўнг кўп вақт ўтмай, рақиб дарвозаси иккинчи марта ишғол этилди. Майдоннинг ўнг томонидан ҳужумга киришган Н. Норбеков аввалига рақиб ўйинчиларининг уч нафарини алдаб ўтди ва олисдан кучли зарб билан тўпни дарвоза тўрига туширди.\nУчрашувнинг қолган дақиқаларида ҳар икки жамоа аъзолари ҳужум кетидан ҳужум уюштирдилар. Бироқ ҳисоб ўзгармади.\nНавбатдаги турда “Сурхон” жамоаси аъзолари сафарда “Бухоро” клуби меҳмони бўлишади.\nОлдинги “Тоза ҳаво” ойлиги\nКейинги Афсонага айланган ҳақиқат


13.04.2018 11:14 0 1758\nАдлия вазирлиги Ўзбекистон ва Хитой ўртасида туризм, маданият ва инвестициялар соҳасида алоқаларни ривожлантириш марказини давлат рўйхатидан ўтказди. Бу ҳақда Адлия вазирлигининг ахборот хизмати хабар берди.\nМарказ Ўзбекистон ва Хитой фуқароларининг ижтимоий-иқтисодий ва маданий соҳалардаги ўзаро режаларини амалга оширишга кўмаклашади.\n2018 йил 12 апрель куни Адлия вазирлигида ўтказилган учрашувда таъсисчи — Ху Юшенга марказнинг давлат рўйхатидан ўтганлиги тўғрисидаги гувоҳнома топширилди ва муассасанинг фаолиятига муваффақиятлар тиланди.\nЎз ўрнида Ху Юшен Ўзбекистонда хорижий ҳамкорларга яратилган имкониятлар учун миннатдорчилик изҳор қилиб, келгусида марказ Ўзбекистон ва Хитой ўртасида ижтимоий-иқтисодий ва маданий алоқаларни ривожланиш ҳамда Ўзбекистонга инвестициялар жалб қилинишида кўмаклашишини билдирди.\nЎзбекистон Хитой Адлия вазирлиги\nСиёсат 03/04, 10:03\nЎзбекистонлик мутахассислар Хитойнинг «ақл марказлари» ўқув курсларига таклиф этилди


21:04 / 15.11.2018 1835 pdf Ўқиш режими + -\nМуршидга итоат қилишдан аввал унга байъат қилинади. «Байъат» сўзи луғатда «сотиш» деган маънони англатади. Истилоҳда эса Аллоҳ таолога етишиш йўлини биладиган устозга, яъни муршидга бу борадаги тажрибаси ва илмидан фойдаланиш учун шогирд тушиш ҳамда уни лозим тутиб, унга итоат қилишга ваъда беришдан иборатдир.\nБизда «байъат» сўзининг ўрнига «қўл бериш» деган истилоҳ ишлатиладиган бўлиб қолган. Чунки шайхга байъат қилаётган мурид у кишининг қўлига қўлини бериб туриб байъат қилади.\nҲақиқий шайхлар тасаввуф шайхларига бериладиган байъатни тақво асосида устоз ва шогирдлик аҳдномаси деб билганлар. Шунинг учун ҳам муридлардан байъат олишда қўлни қўлга қўйиб туриб\nШу билан шайх ва мурид орасида устоз-шогирдлик аҳдномаси тузилган бўлади. Шайх ўзининг устозлик вазифасини сидқидилдан, содиқлик ила бажаришга, мурид эса ўз шайхига садоқатли шогирд бўлишга аҳд берган бўладилар.\nЯъло ибн Шаддоддан ривоят қилинади:\n«Отам Шаддод ибн Авс менга ҳадис айтди. Убода ибн Сомит ҳозир бўлиб, уни тасдиқлаб турди. У деди:\n«Набий соллаллоҳу алайҳи васалламнинг ҳузурларида эдик. У зот: «Ичингизда бегона борми?» дедилар. Яъни аҳли китоб. «Йўқ, эй Аллоҳнинг Расули», дедик. Эшикни ёпишга амр қилдилар ва: «Қўлларингизни кўтаринглар ва «Лаа илаҳа иллаллоҳ», денглар», дедилар. Қўлларимизни бир муддат кўтариб турдик. Сўнгра Расулуллоҳ соллаллоҳу алайҳи васаллам қўлларини туширдилар ва: «Аллоҳга ҳамд бўлсин! Аллоҳим, мени ушбу калима ила юбординг. Мени унга амр этдинг ва менга унинг учун жаннатни ваъда қилдинг. Албатта, Сен ваъдага хилоф қилмассан», дедилар. Сўнгра у зот: «Суюнаверинглар, албатта, Аллоҳ таоло сизларни мағфират қилди», де-дилар».\nНақшбандия тариқатига мансуб бўлган мурид энг аввал тавба қилади. Бунда у барча ёмон ишлардан бутунлай ажраб чиқади ва Қуръони карим ҳамда Суннатни татбиқ этишга киришади.\n20:06 / 15.11.2018 2289\n08:00 / 16.11.2018 4996\n3963 14:20 / 05.01.2019\n5580 05:00 / 01.03.2017\n2026 18:00 / 02.11.2018\n2438 05:00 / 28.02.2017


13:30 / 18.06.2019 26566\nУЕФАнинг собиқ президенти Мишель Платини ЖЧ-2022 мезбонлигини аниқлашда коррупцияга йўл қўйилгани бўйича иш доирасида Францияда қўлга олинди. Бу ҳақда суддаги манбаларига асосланган ҳолда Mediapart нашри хабар бермоқда.\n63 ёшли собиқ футболчи ва собиқ амалдор Нантерредаги аксилкоррупция бошқармасига олиб келинган.\nМанба маълумотига кўра, собиқ амалдор 18 июнь куни ҳибс қилинган. Текширув доирасида француз сиёсатчиси, Николя Саркози президентлиги вақтида ҳукумат таркибида бўлган, Елисей саройининг собиқ бош котиби Клод Геан ҳам сўроқ қилинган.\n1980-йилларда жаҳоннинг энг яхши футболчиларидан бири бўлган, 1984 йилги Европа чемпионати ғолиби Мишель Платини УЕФАга 2007 йилда раҳбар бўлган, 2015 йилда ФИФАнинг собиқ раҳбари Йозеф Блаттер билан биргаликда 6 йил муддатга футболдан четлатилганди. Кейинроқ бу муддат 4 йилгача қисқартирилганди.\nФИФАнинг тартиб-интизом бўйича қўмитаси қарори 2011 йилда Блаттер томонидан Платини номига 2 млн доллар ўтказиб берилгани муносабати билан чиқарилганди. Платини ва Блаттер эса бу ўтказма маош сифатида мутлақо қонуний бўлганини айтишган ва барча айбловларни рад этишганди.\nИюнь ойи бошида Платини шу йилнинг октябрида 4 йиллик тақиқ тугаши муносабати билан футболга қайтишини маълум қилганди. Бу ҳақда New York Times мухбири УЕФАнинг собиқ раҳбари билан учрашувдан кейин айтганди.\nУ нашр мухбирига ўз номини бутунлай оқлаш ниятида эканини билдирганди. Унинг адвокатлари 4та суд инстанцияси, шу жумладан - инсон ҳуқуқлари бўйича Европа судига мурожаат қилишган.


Ватандош олимдан коронавирус бўйича таклиф - Zamin.uz\n15:30 / 29.07.2020\nМаълумки, ҳозир Ўзбекистонда коронавирус кенг тарқалган. Менда бир таклиф бор:\nБулар - Аллоҳ таолога тавба ва илтижо қилиш ҳамда ваҳимага тушмаслик, хотиржам бўлишдир.\nБиринчи ишни қилиш учун масжидларни очиб, жума ва жамоатларга рухсат бериш керак бўлади. Чунки, Аллоҳ таолонинг уйлари очиб қўйилмасдан У Зотга тавбани чинакам қилишнинг имкони йўқ. Масжидлар тақа-тақ беркитилиб, бозорлар ланг очилган ҳолда уйда "Аллоҳ, Аллоҳ" деб ўтиришда тузук маъно йўқ.\nИккинчи иш - ваҳимага тушмаслик, хотиржамликни таъминлаш учун йўллардаги блокпостлар, ҳарбийлар, турли тўсиқларнинг бутунлай олиб ташланиши лозим бўлади.\nҲукумат мутасаддилари бу икки таклиф устида яхшилаб ўйланадилар ва тўғри қарор чиқарадилар, деб умид билдириб қоламан. Зеро, халқини ўйлаган одам бунга жиддий қарайди.\nМуфтий Усмонхон Алимов Ўзбекистон мусулмонларига мурожаат қилди\n9-07-2020, 22:50, Жамият\nРамазон ойининг 8 баракаси\n29-04-2020, 11:23, Жамият\nДунё мамлакатларида ниқоб тақишга оид талаблар қандай?\n8-04-2020, 13:13, Жамият\n20-03-2020, 10:10, Жамият\n26-05-2019, 08:47, Жамият\nКўз ўнгимда муслима бўлган насроний\n26-03-2018, 22:39, Жамият


Порнографиянинг оилада қўлланилиши тўғрими? - Ayol.uz\nПорнографиянинг оилада қўлланилиши тўғри...\n* Эр ва хотин “бу ишни бир-бирига қилишмайди”. * Бундай томошалар уларнинг ишқий эркалатиш/эркаланишларини сўндиради. * Аксинча, уларда бир-бирига бўлган жинсий майлликни заиф қилади. * Порнография лаззатни ошириши мумкин бўлган нарсага путур етказади.\nАбу Муслим Интернет материллари асосида


13:54, 10.04.2014 // 8360\nМайк Тайсон: «3 ёшли ўғлим истаган одамини нокаут қилади».\nБокс оламининг тирик афсоналаридан бири Майк Тайсон охирги марта жаҳон чемпиони бўлганидан бери 20 йил ўтди. У сайёрамизнинг энг хавфли одами номига эришганига эса 25 йил тўлди, деб хабар бермоқда «Sports.uz».\nМайк Тайсон. Фото: yourblackworld.net\nАйни вақтда «Темир» Майк промоутерлик компаниясини бошқариш билан машғул. У бўш вақтида супер оғир вазннинг икки умидли юлдузларидан: Брайант Женнингс ҳамда Деонтей Уайлдер ҳақида ўз фикрлари билан ўртоқлашди.\n«Женнингс охирги жангида ҳақиқатан ҳам анча яхши ҳаракат қилди. Шунингдек, Уайлдернинг ҳам Малик Скоттга қарши сўнгги ўтказган баҳсини кузатдим. Менинг 3 ёшли ўғлим ҳозир истаган одамини нокаут қилиши мумкин. Агар унга жавоб зарбаси келса нима қиларкан? Айтмоқчиманки, бирон-бир хулосага келишдан олдин, Деонтейга кимдир рингда кутилмаган кучли зарба йўллайдиган вазиятни кутиш керак. Кўрамиз, у бунга қай даражада тайёр экан», — дейди Майк.\n00:05 Кеча // 149021\n00:16 Бугун // 135306\n22:34, 12.07.2020 // 102480\n20:19 Кеча // 86729\n10:08 Кеча // 84401


Камолиддин Раҳимов: “Мен портламайман, дардларимни қўшиқ орқали чиқараман”\nКамолиддин Раҳимов эллик икки йил куй чалиб, қўшиқ куйлаб, халқнинг нафақат эътирофи эътибори, эъзози, балки қалбининг тўридан ўчмас, мустаҳкам ўрин эшаллашга улгурганди. 25 февралда ҳофизнинг вафот этганига бир йил тўлди. Шу муносабат билан “Даракчи” нашри устоз санъаткорни хотирлади.\nКамолиддин Раҳимов ота-онасининг танлови билан Кифоятхон исмли қизга уйланади. Бу оила севги эмас, тақдир номли асосга қурилганди. Биргаликда етти фарзанд — тўрт ўғил, уч қизни вояга етказиб, тарбиялашган.18 нафар набира, 10 эваранинг бобо-бувиси эдилар.\nБироқ ҳаёт кутилмаган синовлари билан инсонни “сийлаб” туриши айни ҳақиқат. 2009 йилнинг 29 майида Камолиддин Раҳимов тақдирнинг галдаги бешафқат имтиҳонидан ўтди. Аниқроғи, неча йиллар давомида дарди, қувончи бир бўлган, бир-бирига суяниб, таянч бўлиб яшаган рафиқаси қанд касаллиги ва юрак хуружи билан бу фоний дунёни тарк этади.\nБу оғир жудоликҳофизнинг қаддини анчайин букиб қўяди. Кўнгли бўшаб, кўзига дарров ёш оладиган бўлиб қолганди... Бироқ Камолиддин Раҳимов дилидаги дардини тилига чиқармас эди. У киши билан суҳбатлашганлар “Мен портламайман, дардларимни қўшиқ орқали ташқарига чиқараман”, деганига гувоҳ бўлишган.\nТабиатан оғир-босиқ, камгап бўлган ижодкор Шайх Саъдий, Машраб, Фузулий, Бобур, Навоийнинг китобларини ўқиб, ҳордиқ чиқарган, улардан куч олган.


Нашриёт ҳам эзгу ишларда фаол - Hidoyat.uz\nАсосий саҳифа Слайдер Нашриёт ҳам эзгу ишларда фаол\nЧоп этилди Aprel 6, 2020 Нашриёт ҳам эзгу ишларда фаолda fikr bildirishni o'chirish\nАсрлар оша не-не машаққату қийинчиликларни мардонавор енгиб ўтган буюк халқимиз кўз илғамас, микроскоп орқалигина кўриш мумкин бўлган “кичик офат” – коронавирус тарқалган бугунги синовли кунларда янада жипслашиб, меҳр-оқибат, саховат, мурувват каби эзгу ишларни тизимли равишда амалга ошириб, барчага ибрат бўлмоқда.\nЮртимизда коронавирус касаллиги кенг тарқалишининг олдини олиш ва ушбу инфекцияга қарши кураш ишларини қўллаб-қувватлаш мақсадида ташкил этилган “Ўзбекистон меҳр-шафқат ва саломатлик” жамоат фонди ташкил этилганидан хабарингиз бор.\nАйни кунларда мамлакатимиздаги барча ташкилотлар ихтиёрий равишда жабрдийдаларга кўмаклашиш, кам таъминланган оилалар, ижтимоий ҳимояга муҳтож фуқаоларга мурувват кўрсатиш мақсадида ушбу фонд ҳисоб рақамларига бир кунлик иш ҳақларини беғараз ўтказиб бермоқда.\nҲар доим эзгу ишларни қўллаб-қувватлайдиган, хайрли ташаббусларни, савоб амалларни кунлик аъмолига, шиорига айлантирган Ўзбекистон мусулмонлари идораси ва идора тизимидаги ташкилотлар ҳам саховат тадбирларига ҳисса қўшишни бошлаб юборди.\n“Мовароуннаҳр” нашриёти томонидан ҳам “Ўзбекистон меҳр-шафқат ва саломатлик” жамоат фонди ҳисоб рақамига ихтиёрий равишда ходимларнинг бир кунлик иш ҳақи ўтказиб берилди.\nНашриёт жамоаси юртимиздан ва бутун дунёдан коронавирус инфекцияси тез ва қисқа фурсатда даф этилишини Яратгандан сўраб, дуо-илтижо қилмоқда.


Қуръон Пайғамбаримизга (соллаллоҳу алайҳи ва саллам) нозил этилгандир. У мусҳафларда битилгандир. Қуръон оятларининг барчаси Аллоҳнинг каломи бўлганидан фазилатда ва улуғликда тенгдир. Аммо баъзи оятларида ҳам зикр фазилати ва ҳам зикр қилинганнинг фазилати бор. Бунга мисол, Оятул Курсийдир. Унда Аллоҳнинг улуғлиги, буюклиги ва сифатлари зикр қилингандир. Демак, мазкур оятда икки фазилат жам бўлган, яъни зикр фазилати ва зикр қилинганнинг фазилати.\nҚосим, Тоҳир ва Иброҳим Пайғамбаримизнинг (алайҳиссалом) ўғилларидир. Фотима, Руқия, Умму Гулсум ва Зайнаб Пайғамбаримизнинг (соллаллоҳу алайҳи ва саллам) қизларидир.\nДажжолнинг ва Яъжуж-Мажужнинг чиқиши, Қуёшнинг ғарбдан чиқиши, Исонинг (алайҳиссалом) осмондан тушиши саҳиҳ ҳадисларда ворид бўлган.\nИмом Аъзамнинг "Фиқҳул Акбар" китобидан.


Журналист ва блогерлар ўртасида илк бор ҳарбийлашган мусобақа ўтказилди (фото)\n18 Июл 2019 2000\n“Форишʼʼ тоғ полигонига етиб борган иштирокчилар дастлаб ҳарбий-жанговар техникаларда отиш майдони томон йўл олди. Мудофаа вазирлиги миқёсида биринчи марта ўтказилаётган ушбу мусобақа шартларига кўра, журналист ва блогерлар полигонда ўқ отиш машқларини бажарди. Ҳар бир иштирокчи мерганлик қобилиятини синовдан ўтказди. Шунингдек, мусобақа иштирокчилари жанговар техникалардаги экипаж таркибида 10 км масофага ҳаракатланди.\nШундан сўнг иштирокчилар ҳарбий техникалар ва қурол-аслаҳалар кўргазмасида иштирок этиб, бугун ҳарбийларимиз фройдаланаётган техникалар бўйича маълумотга эга бўлишди.\nҲарбийларнинг яшаш тарзи ва яратилган шароитлар билан танишган иштирокчиларга Ватанимиз посбонларининг жанговар тайёргарлиги бўйича кўргазмали чиқишлар ҳам намойиш этилди.\nЯкунда Марказий ҳарбий округ қўшинлари қўмондони полковник Ойбек Саидов билан давра суҳбати ташкил этилди. Пистолетдан отиш бўйича энг юқори натижа кўрсатган икки қатнашчига қўмондоннинг махсус совғаси топширилди. Мусобақанинг барча иштирокчиларига эсдалик учун ҳарбий анжомлар совға қилинди.


Thursday, 26 April 2018 13:12\nБу ерда суратга олинаётган турли ҳил йўналишдаги фильм ва сериаллар томошабинлар кўнглидан жой олмоқда. Бироқ бу ҳолат салбий оқибатлар ва зиддиятли вазиятлар келтириб чиқармоқда. Мутахассисларнинг фикрига кўра, мазкур сериалларда тарғиб этилаётган баъзи иллатлар аҳолининг ҳаёт тарзи ва айниқса ёш, ўсиб келаётган авлоднинг одоб-аҳлоқига салбий таъсир этмоқда. Бунинг олди олинмаса, жамият ва бутун мамлакат улкан фалокатга юз тутиши эҳтимолига мутасаддиларни эътиборини қаратишга уринаётган фаоллар сериаллардаги мадҳ этилаётган куйидаги ҳолатларни мисол қилиб келтирмоқда:\n1. Покистон киносида “талоқ” сўзининг ҳаддан зиёд лафз этилиши. Киноқаҳрамонларнинг ғазаб устида ушбу сўзни айтиб, аёлини руҳсатини беришини эркак томошабинлар табиий ҳол деб қабул қилиб, “талоқ” сўзини суистеъмол қлилишлар ҳолатларини кўпайиши. Кинони оддий одамлар онгига таъсир қилиш кучини инобатга олиб, мутахассислар ушбу сўз ишлатилишини тақиқлашни таклиф этишмоқда.\n2. Фильмлардаги эркакларнинг шилқимлиги ва аёлларнинг номусига тегиш ҳолатларини “ҳақиқий эркак ва қаҳрамонга хос” ишдир дея тарғиб этилиши шундоқ ҳам Покистон жамиятидаги мазкур жиноятлар ортиб бораётганига ўз ҳиссасини қўшмоқда.\n3. Жамият оғир хасталикка чалинган болаларнинг муаммоларига лоқайдлик ва эътиборсизлик билан қараши.\n4. Фоҳишаликни тарғиб этилиши.\nБу мавзу қайта-қайта кўтарилиб чиқилаётганига қарамай, одамлар назарида ўз танасини сотиш оддий ҳолатдек қабул қилинмоқда.\nСалбий қаҳрамонларнинг асосий қуролига айланган фолбинлик ва сеҳр ҳамда Шаръан ширк ҳисобланадиган туморларнинг тақиқланиши.\n6. Оилавий саҳналар акс этган лавҳаларда аёллар, айниқса қайнона ва келин турли ҳийла ва ғийбат, ҳасад ва фитналар орқали бошқаларнинг ҳаётига аралашиб, вайрон этиши томошабинларнинг нафратига сабаб бўлмоқда. Кинодаги аёлни оддий одамлар ёвуз бир маҳлуқ дея қабул қилиб, реал ҳаётдаги ҳотин-қизларга ҳам шу тарзда муносабатда бўлмоқда.\nШу йўсинда, Покистон оммавий ахборот воситалари мамлакат ҳукумати ва жамоатчиликни “Овертон ойнаси” тушунчасига эътибор қаратишга ундамоқда. Унга кўра, жамият устуни саналган оилани бузиш мақсадида кино ва сериаллар орқали ҳалокатли ғоялар сингдирилиши назарда тутилган. Бу хатти-ҳаракатлар шу даражада моҳирона ва кўзга ташланмайдиган тарзда амалга ошириладики, одамлар уни ўз вақтида илғаб олишлари мушкулдир.\nMore in this category: « Исломга қарши мақола учун рўзнома жазоланади Саудия нигерияликларнинг Ҳажга келишини тақиқлашга таҳдид қилди »


Муаммони ўзимиз пайдо қиламиз (Бешинчи мақола) - Hidoyat.uz\nАсосий саҳифа Мақолалар Муаммони ўзимиз пайдо қиламиз (Бешинчи мақола)\n4 октябрь – Бутунжаҳон ҳайвонот оламини ҳимоя қилиш куни. Бу ҳақда 1931 йил Флоренцияда бўлиб ўтган табиатни ҳимоя қилиш тарафдорлари xалқаро конгрессида қарор қабул қилинган.\nҲайвонлар тагимиздаги уловимиз, эгнимиздаги кийимимиз, дастурхондаги таомимиз, уй-жойимиз қўриқчиси… Раббимиз уларни яратиб, инсонга итоат қиладиган қилиб қўйган, йўқса, тўрт ярим тонна келадиган баҳайбат фил бир чилпойча одамнинг айтганини қилармиди; оғзидан олов пуркаб, туёғидан ўт чақнаб турган бедов саманлар ёшгина, нимжонгина бола етаклаган йўлдан юрармиди…\nҲайвонлар инсонлар учун яралгани боис Қуръони каримнинг бир неча суралари – Бақара (Сигир), Анъом (Чорва ҳайвонлари), Фил (Фил), Намл (Чумоли), Наҳл (Асалари) – ҳайвонлар номи билан аталган. Шунингдек, ҳайвонларнинг ҳам уммат экани Қуръони каримда:\n“Ер юзидаги юрувчи ҳар бир жонзот ва икки қаноти ила учувчи қуш борки, ҳаммаси сиз каби умматлардир. Китобга ҳеч нарсани қўймай ёзганмиз. Сўнгра Раббиларига жамланурлар” (Анъом сураси, 38-оят), дея таъкидланган.\nПайғамбаримиз соллаллоҳу алайҳи ва саллам эса ҳадиси шарифларида: «Агар итлар умматлардан бир уммат бўлмаганида, албатта, уларнинг ҳаммасини ўлдиришга амр қилар эдим», деганлар (Имом Абу Довуд ва Имом Термизий ривоят қилган).\nУшбу ҳадисдан Пайғамбар алайҳиссалом итни ёқтирмаганликлари, аммо ит ҳам бошқа ҳайвонларга ўхшаб уммат бўлгани боис унга тоқат қилганликлари аён бўлади. Чунки ояти каримада айтилганидек, бу ҳайвон ҳам беҳуда яратилмаган.\nМутахассислар айтадиларки, табиатда ҳар бир ҳайвоннинг ўз ўрни ва ўша ўрнини тутиб турадиган саноғи бор. Айтайлик, тулки ҳар йилдагидан битта кам бўлса, шунинг ҳам таъсири билинар экан.\n“Биз осмону ерни ва уларнинг орасидаги нарсаларни беҳуда яратганимиз йўқ. Бу куфр келтирганларнинг гумонидир. Бас, куфр келтирганлар учун дўзах(азоби)дан вой бўлсин! (Сод сураси 27-оят), деб марҳамат қилинган.\nПайғамбар соллаллоҳу алайҳи васаллам мушуклар ҳақида «У сизларнинг атрофингизда айланиб юрадиган ҳайвонлардан», деганлар. Саҳобалардан Абдураҳмон ибн Саҳл мушукларни яхши кўриб, боқиб юрганлари учун Набий соллаллоҳу алайҳи васаллам уни «Абу Ҳурайра» – «мушукчанинг отаси» деб кунялаганлар.\nЯна улуғларимиздан бирининг этагида мушукча ухлаб қолган экан, намоз вақти кириб таҳоратга турмоқчи бўлса, ширингина ухлаб ётган мушукча уйғона қолмас эмиш. У муҳтарам зот шугина жониворнинг уйқусини бузмаслик учун шартта этагини кесиб туриб кетган эканлар.\nМушукни Пайғамбаримиз алайҳиссалом яхши сифат билан сифатлаганлари, саҳобалар, валийлар, меҳрибон инсонлар яхши кўргани эвазига бу жонивор инсонларга кўп фойда етказишга ҳаракат қилади. Тасаввур қилинг, оёғингизнинг тагидан сичқонми, каламушми ўтиб қолса, нима қиласиз? Жойингизда сакраб, ўйнаб қоласиз, тўғрими? Мулойимгина бўлиб ётган мушукча эса дарҳол катта авлоди йўлбарсга айланади. Шу вақтда унинг қандай чиройли бўлиб кетганини чаққонлигини, кучлилигини бир кўрсангиз эди…\nБир ҳадиси шарифда Пайғамбаримиз соллаллоҳу алайҳи васаллам: “Бир аёл ўзининг мушуги сабаб бўлиб дўзахга кирди. Ўша аёл мушукни боғлаб қўйиб, унга таом ҳам бермади, бирор нарсани тутиб ейишига ҳам қўймади, мушук озиб-тўзиб ўлди” деганлар.\nАллоҳ таоло мушукни очидан ўлдирган аёлни дўзахга ташлагани ва Пайғамбар алайҳиссаломнинг бунинг хабарини етказгани ҳикматини Парвардигори олам яратган жонли бир мавжудотга азоб бериш – гуноҳ деб англаймиз. Бу ҳақ гап. Масаланинг яна бир жиҳати бор. юқорида келтирилган ояти каримада ҳар бир нарсанинг ҳикмат билан яратилганининг хабари бериб қўйилганини билмаган кимсалар уларни нобуд қилиб, жоҳилликларининг жабрини ўзлари тортганлар. Жумладан, 1484 йил Папа Иннокентий VIII мушукларни шайтонга сиғиниш воситаси деб ҳисоблагани боис уларни қириб ташлашга буйруқ берди. Бутун Европа мушуклардан тозаланди. Натижада сичқонлар кўпайиб вабо тарқалди. Бу ўлат 100 мингдан ортиқ инсоннинг ёстиғини қуритди.\nБу тарихдан аён бўладики, мушукларни ўлдирганларнинг қилмиши, мудҳиш оқибатларга олиб келиб, инсонларнинг ўлимига ҳам сабаб бўлар экан.\nЎтган юзйилликда донларни ташиб кетяпти деган даъво билан Хитой қушларга қирғин келтирди. Қандай қилиб дейсизми? Бир миллиарддан ортиқ хитойликлар қўлига товоқми, тоғорами нима тўғри келса олиб, дангир-дунгир қилиб қушларни ҳуркитиб турган. Ерга, дарахтга, симёғочга, уйларнинг томига, бир мартагина қўниб нафас ростлаб ололмаган қуш бечоралар таппа-таппа ташлаб ўлиб қолаверган. Бунинг натижасида ўша йили хитойликлар ердан мутлақо ҳосил ололмаган, ҳамма экинларини қурт-қумурсқалар нобуд қилган.\nБулар ҳали ҳаммаси эмас, ҳайвонот оламидан пала-партиш фойдаланиш оқибатида XVI аср охирларидан XX асрнинг 70-йилларига қадар умуртқали ҳайвонларнинг 250 тури ва кичик турлари буткул йўқолиб кетди. 80-йиллардан бошлаб ҳар йили ўртача битта ҳайвон тури йўқолиб бормоқда. Қушлар ва сут эмизувчиларнинг 1000дан ортиқ тури йўқолиб кетиш арафасида турибди.\nКўҳна тарих саҳифаларини титкилайверсангиз, шунга ўхшаш ақл бовар қилмас ҳодисаларни кўп учратасиз. Баъзида бизнинг ўзимизнинг ҳам кўнглимизга айрим жонзотлар хуш келмайди. Ана шундай кезларда “Биз осмону ерни ва уларнинг орасидаги нарсаларни беҳуда яратганимиз йўқ” оятини эслаб қўйсак, кўнглимиз таскин топиб, енгил тортамиз ва Раббимиздан уларнинг барчасини бандалари учун манфаатли қилишини сўраб дуо қилиб қўямиз.\nПайғамбар соллаллоҳу алайҳи ва саллам эшагига тамға босган одамга қаттиқ дашном берганидан ибрат олганлар мусулмонлар ҳайвонларни бесабаб ўлдирмаганлар, уларга азоб бермаганлар, ҳатто манбаларда Андалусияда эчкисини ваҳшийларча ўлдирган черков роҳибига қози дарра урдиргани ҳам ёзилган. Бироқ айни замонда бутун дунё исломий таълимот асосида ҳаёт кечирмайди. Умуман, бошқа динлар ва таълимотларда ҳам парранда-ю даррандани асоссиз ўлдирмаслик кераклиги айтилган. Лекин инсонлар уларга ҳам амал қилмасдан фақат бугунини кўриб ҳаракат қилмоқдаки, бунинг оқибатида ҳайвонот дунёси кескин камайиб, баъзи турлари бутунлай йўқолиб бормоқда.


Расмуссен Афғонистонни террорчиларга бермайди\nНАТО янги Бош котиби Андерс Фог Расмуссен Халқаро алянс Афғонистон террорчилар урчиган юртга айланишининг олдини олиши лозимлигини таъкидлади.\n- БМТ зиммамизга юклаган вазифалар аниқ ва глобал хавфсизлик учун муҳимдир. Бу ҳам бўлса Афғонистонни халқаро терроризмнинг ўчоғига айланишини олдини олишдан иборат. Инсон ҳуқуқлари тамойиллари, жумладан, аёллар ҳуқуқларига ишонганлар Афғонистондаги миссиямизни қўллаб-қувватлаши лозим,- деди Андерс Фог Расмуссен.\nБундан ташқари Расмуссен Афғонистонни қайта тиклаш ва хавфсизликни таъминлаш ишларида Халқаро альянс БМТ ва ЕИ ёрдамига муҳтож эканини таъкидлади.\nДания собиқ Бош вазири Андерс Фог Расмуссен шанба кундан бошлаб НАТО Бош котиби лавозимига киришишди.\nЯнги лавозимда берган илк интервюсида Расмуссен Россия билан стратегик ҳамкорликни ривожлантириш тарафдори эканини маълум қилди.


«Шоҳсупа сари йўл»: Исроил Мадримов – Бокс ҳақиқий эркаклар спорти – Ўзбекистон миллий олимпия қўмитаси\n«Шоҳсупа сари йўл»: Исроил Мадримов – Бокс ҳақиқий эркаклар спорти\nХабарингиз бор, Миллий олимпия қўмитаси Матбуот ва Медиа департаменти Осиё ўйинлари олдидан «Шоҳсупа сари йўл» лойиҳасини ишга туширди. Унда қитъанинг нуфузли мусобақасида иштирок этадиган спортчиларимиз билан суҳбат уюштирилади. Дастлабки сонимизда енгил атлетикачимиз, Халқаро тоифадаги спорт устаси Надия Дусанова лойиҳамиз меҳмони бўлганди. Бугун эса биз истеъдодли боксчи, Осиё чемпиони, Осиё ўйинлари совриндори Исроил Мадримов билан уюштирилган суҳбатни эътиборингизга тақдим этамиз.\nНима учун айнан бокс?\nШуни алоҳида қайд этиб ўтишни истардимки, оиламизда спортга алоҳида эътибор билан қарашади. Ўзим ҳам болалигимдан спорт билан шуғулланаман. Онам етти ёшимда мени гимнастика ва акробатига тўгарагига олиб борганлар. Бокс билан эса бешинчи синфдан бошлаб жиддий равишда шуғуллана бошлаганман. Боксни ҳақиқий эркаклар спорти деб ҳисоблайман. Эркаклар ўз оиласи, ватанини ҳимоя қилиши лозим. Бизни шундай тарбиялашган. Ундан ташқари, ушбу спорт турида биринчи навбатда ақлни ишлатиш лозим. Шу сабабли ҳам айнан боксни танлаганман.\nВазнни доимо назоратда ушлаб туриш лозим\nТартиб бўйича биз кунига уч маҳал овқатланамиз. Табиийки, боксда вазнни назорат қилиш жуда муҳим ҳисобланади.\nМаълумот учун, Исроил Мадримов -75кг вазн тоифасидаги жангларда иштирок этади. У ўз интервьюларидан бирида «-75кг вазн тоифаси ўзбекларга тегишли» деб ҳазил қилганди. Ҳақиқатдан ҳам ушбу вазнда кўплаб ўзбекистонлик чемпионлар бор.\nЧемпионларга жудаям ҳавас қиламан. Уларнинг ҳар биридан нимадир ўрганса бўлади. Жаҳон боксида Оскар де ла Хойя, Василий Ломаченко ва Геннадий Головкиннинг мухлисман. Уларнинг ҳаракатлари, жанглари менга жуда ёқади.\nЧемпион бўлиш жуда ёқимли. Аммо, бунинг тагида машаққатли меҳнат ётади. Энг кучли бўлиш учун тинмай меҳнат қилиш, мақсад сари доимо интилиш керак бўлади.\nОсиё ўйинлари ҳақида\nТўрт йил олдин мен Осиё ўйинларида кумуш медали соҳиби бўлганман. Инчеондаги мусобақа финалида Олимпия ўйинлари чемпиони Данияр Елеусиновга мағлуб бўлгандим. Энди Данияр йўқ, лекин унинг ўрнига бошқа бир қозоғистонлик боксчи бор, шунингдек, вазнимда филиппинлик рақибим ҳам кучли ҳисобланади. Ўшанда мен энди-энди катта боксга қадам қўяётгандим. Ҳозиргидек тажриба ўшанда бўлмаган. Жакартадаги Осиё ўйинларида сиз умуман бошқа Мадримовни кўрасиз. У ўзига, ўз кучига ишонади. Умид қиламанки, Осиё ўйинларида шоҳсупанинг энг юқори поғонасидан ўрин олиб, юртдошларимизни хурсанд қиламан.\n12 Iyul, 2018|Интервью, Сараланган, Янгиликлар|


Болливуднинг 30 дан ошган, боши очиқ актрисалари (фото) - Daryo\n08:30, 10.05.2020 195800\nЧиройли, муваффақиятли, истеъдодли ва боши очиқ. Гап «Яндекс Дзен» платформасида эълон қилинган, 30 дан ошган Болливуд юлдузлари ҳақида кетяпти.\nКатрина Каиф — 36 ёш\nКатрина Каиф бир неча йиллардан бери Ҳиндистоннинг энг талабгир актрисаларидан бири ҳисобланади. У иштирок этган фильмлар намойиши мухлислар билан тўлиб-тошади. Катрина аввалроқ Салмон Хон, Ранбир Капур билан муносабатда бўлганига қарамай, айни вақтда боши очиқ.\nПаринита Чопра — 31 ёш\nПаринитанинг дебют «Севги исёнчилари» фильмида замонавий Жулиeттани жонлантирган роли, нафақат мухлислар, балки кинотанқидчилар томонидан ҳам ижобий баҳоланган. Аммо сўнгги вақтларда, актриса карьерасида ўзига хосликлар кўзга ташланмаяпти. Шунга қарамасдан у ўзини турли жанрларда синаб кўришдан тўхтамайди. Бир вақтлар режиссёр Маниш Шарма билан учрашиб юрган актрисанинг, айни дамда шахсий ҳаётида ҳеч ким йўқ.\nТабу — 48 ёш\nЁш ва гўзал Табу Болливуднинг энг яхши актрисаларидан бири, у ижросидаги роллар ҳамиша қизиқарли ва эсда қоларли экани билан ажралиб туради. Карьерасида муваффақиятга эришган актрисанинг шахсий ҳаётда омади чопмаган, у аввалроқ оилали актёр Нагаржунга илакишиб қолган. Ҳозир эса боши очиқ.\nСонакши Синха — 32 ёш\nФото: Daily Excelsior\nСонакши илк фаолиятини Салмон Хон билан бирга суратга тушган «Қўрқмас» фильмидан бошлаган. У ҳинд мухлисларини, қиёфаси ва миллий кийиниш услуби билан ўзига ром қилган. Актриса берган интервьюлардан бирида таниқли актёр билан илиқ муносабатда бўлганини таъкидлаган, аммо «машҳур жаноб Х» ким эканини билиш ҳеч кимга насиб қилмаган.\nКангана Ранаут — 33 ёш\nИстеъдодли актрисалардан бири ҳисобланган Кангана, уч маротаба миллий фильм мукофотини олишга муяссар бўлган. Кангана аввалроқ, Адитя Панчол ва Ритик Рошан билан ишқий муносабатда бўлган.\nШраддха Капур — 33 ёш\nШраддха нафақат актриса, балки қўшиқчи сифатида ҳам танилиб улгурган. У ҳамкасбларидан Адитя Рой Капур ва Фархан Ахтар билан севишган.\nЖаклин Фернандес — 34 ёш\n«Мисс Шри Ланка-2006» деб эътироф этилган Жаклин, Болливудга «Оловуддин» фильмидаги роли орқали қадам қўйган. У ва режиссёр Саджид Хан ўртасида суратга олиш жараёнларидан бирида бошланган муносабатлар, узоққа бормаган. Аммо актриса руҳан тушкунликка тушмаган буни режиссёрдан кейин давомий бўлган ошиқлар рўйхатидан ҳам билиш мумкин. Шайҳ Ҳасан бин Рашид, Баҳрайн шаҳзодаси, америкалик актёр Адам Кальдер, шунингдек, Салмон Хон ва Аржун Капур билан ишқий муносабатда бўлган Жаклин ҳаётида айни дамда ҳеч ким йўқ.\n15:57 Бугун 241\n15:25 Бугун 4411\n15:12 Бугун 8445\n14:57 Бугун 8682\n19:31, 27.05.2022 72617\n20:31, 28.05.2022 70538\n21:59, 27.05.2022 45193\n10:58, 28.05.2022 44443